Ёнғин хавфсизлиги сабоқлари\nОлов – тилсиз ёв, дейдилар. Шу боис барчадан ёнғин хавфсизлигига оид назарий ва амалий билимларни пухта ўзлаштириш талаб этилади. Бутун республикада бўлганидек, воҳамизда ҳафтанинг ҳар чоршанба куни ўтказилаётган "Ёнғинлар профилактикаси куни" ҳам ана шу мақсадга хизмат қилмоқда. Таъкидлаш жоизки, Президентимизнинг жорий йил 23 майдаги "Ички ишлар органлари ёнғин хавфсизлиги бўлинмалари фаолия¬тини тубдан такомиллаштириш чора-тадбирлари тўғрисида"ги қарори бу борада соҳа вакиллари учун дастуриламал бўляпти.\nЯқинда вилоят ички ишлар бошқармаси Ён¬ғин хавф¬сизлиги бошқармаси тасарруфидаги ўт ўчириш техникалари ва асбоб-анжомлари намойишининг ўтказилгани ҳам шу йўналишдаги ишлар сирасидандир. Кўҳна Арк қалъаси олдидаги майдонда ўтган мазкур тадбирда бош¬қарма ходимлари, ОАВ вакиллари, коллеж ва мактаб ўқувчилари иштирок этишди.\nКўргазма давомида мутахассислар томонидан ёшларга ўт ўчириш машиналари ҳамда жиҳозларини ишлатиш тартиб-қоидалари тушунтирилди. Уларга фавқулодда ҳолатларда қандай ҳаракат қилишга оид маслаҳатлар берилди.\nБундан ташқари, ўқувчилар ўртасида ёнғин ўчириш бирламчи воситаларидан фойдаланиш, қисқа вақт ичида махсус жанговар кийимларни кийиш бўйича мусобақалар ўтказилди. Ўз навбатида тажрибали ўт ўчирувчиларнинг кўргазмали чиқишлари ҳам тадбирнинг мазмунли ўтишини таъминлади.\nУлуғбек БАРАКАЕВ, вилоят ИИБ Ёнғин хавфсизлиги бош-қармаси катта муҳандиси, майор.


Германия ва Швейцария миграция инқирозига қарши курашиш режасини ишлаб чиқди\n08:29 / 14.10.2016\nГермания ва Швейцария миграция инқирозига қарши чегараларда назоратни кучайтириш бўйича биргаликда режа ишлаб чиқди. Бу ҳақда Германия ички ишлар вазирлигига иқтибос келтирган ҳолда ТАСС ахборот агентлиги хабар бермоқда.\n"2016 йилнинг январидан августигача 4,5 мингта чегарани ноқонуний кесиб ўтиш ҳолати қайд этилди. Шу туфайли Германия ва Швейцария миграция инқирозига қарши чегараларда назоратни кучайтириш бўйича биргаликда режа ишлаб чиқди", деб айтилмоқда хабарда.\nЭнди чегарада келаётган поездлар синчковлик билан текширилади, чегара хизмати ходимлари сони бир неча маротаба оширилади.\nУшбу режа муҳожирларнинг тўхтовсиз оқимини тўхтатиши керак. Икки давлат ҳукуматлари бу келишувга Италия ҳам қўшилишига умид қилишмоқда.\nШвейцария Германия миграция инқирози


ОАВ: Бир кун ичида Париждан 2600 ноқонуний муҳожир кўчирилди\n10:55 / 23.07.2016\nФранция полицияси Париж шимолидаги муҳожирлар шаҳарчасидан ноқонуний муҳожирларни чиқариб ташлади. AFP агентлигининг маълум қилишича, операция эрта тонгда бошланиб, кечга бориб якунланган. Бир кун давомида жами бўлиб, 2600 киши чиқариб юборилган.\nГап Европада муҳожирлар инқирози бошлангандан буён ўтказилган энг йирик операция ҳақида кетмоқда. Ўтган ойда ҳам Франция полицияси Париждан 1800 нафар ноқонуний муҳожирни чиқариб юборган эди.\nПариж шимолида истиқомат қилувчи аҳолининг маълум қилишича, шунча тадбирларга қарамай, муҳожирлар яна қайтиб келишмоқда. Шаҳар шимолидаги Сталинград метро бекатини йил бошидан бери полиция ходимлари беш марта тартибга солишга уриниб кўрди.\nУ ердаги муҳожирлар шарқий Африка ва Афғонистондан келган.\nЛивия соҳиллари яқинида сентябрда 100дан кўпроқ муҳожир ҳалок бўлди\n07:29 / 11.09.2018\n23:14 / 10.09.2018


"Машъал" янги лойиҳага қўл уряпти: "Бенфика" билан "Порту"нинг йўли танлаб олинди, мақталаётган легионер келяпти, натижага жавобгар бош мураббий эмас, балки...\n10 январь, 2021, 16:01\nКлуб изланишда давом этяпти.\nМуборакнинг “Машъал” клуби доим изланишда, қандайдир янгиликларга қўл уришни хуш кўришади. Шунинг учун ҳеч ким кутмаган лойиҳаларга қўл уришади. Шу томонлама ҳам ҳамиша улар эътиборимизни тортиб келади.\nЯқинда испаниялик мутахассис Серхио Маринангели клубда маслаҳатчи мураббий сифатида ишга олингани маълум қилинганди, аммо куни кеча уни бош мураббий сифатида расман таништиришди. Бу борада клуб бош директори Илҳом Қурбоновнинг саъй-ҳаракатларини алоҳида эътироф этсак арзийди. Тиниб-тинчимаган раҳбар клубнинг имиджи, мавқеи ҳамда йўналишини янада оммалаштириш мақсадида “El Golazo” компанияси билан ҳамкорликни бошлади.\n“Машъал” бош директори Илҳом Қурбонов sports.uz мухбири билан айрим масалаларда мулоқот қилди. Аввало испаниялик Серхио Маринангелини нима учун бош мураббийликка тайинлангани хусусида тўхталди ва шу билан бирга натижа учун у жавоб бермаслигини ҳам айтиб, шундай деди:\n- Бизнинг услубимизга бироз ўзгартиришлар киритилган. Масалан, бошқа жамоаларда ҳаммасини бош мураббий ҳал қилса, бизда бундай эмас. Жамоамизда биз билан лойиҳани бирга қурган инсон ҳаммасига жавобгар шахс бўлади. Ўша лойиҳани бирга қурган инсон Дилявер Ваниев. Икки йилдан бери ўз йўналишимизга киришганмиз ва унга жавобгар Ваниев ҳисобланади. Жамоа бошлиғи бош мураббийдан кейин туриши нотўғри, бу мени фикрим. Мисол учун бош директор ўринбосарига бўйсунмайди-ку, тўғрими? Тўғри, бош мураббийимиз бор, Серхиода “Про” лицензияси ҳам бор. Лекин лойиҳамизга Ваниев билан бирга асос солганимиз учун натижага ва бошқа жиҳатларга у жавоб беради. Европада ҳам шундай иш юритиш сиёсати қўлланилмоқда. Серхио келганида яна бир бор ўзи билан барчасини бафуржа гаплашиб олдик. Вазиятга аниқлик киритиб олдик. Ҳеч кимда ҳеч қанақа эътироз бўлмади. Ҳаммаси кўнгилдагидек ўтди. Испаниялик мураббий учун бу янгилик ҳам эмасди. Мен тайёрман, ишлагани келганман ва ишимни кўрсатмоқчиман деди. Биз клуб сиёсатини тушунтирдик ва бундан чекинмаслигимизни айтдик. Биз Серхио Маринангели билан икки йиллик шартнома имзоладик.\nШу ўринда муборакликларнинг янги мақсади ва йўналишлари ҳам қандай эканлиги қизиқ. “El Golazo” компанияси билан янги ғоялар устида ишлашмоқда. Испаниялик мутахассис ҳам ушбу лойиҳанинг бир қисми, аслида.\n- Кўпроқ ёшларни тарбияламоқчимиз. Бизда шу кунларда яна янгиликлар бўлади, - дея мавзуни давом эттирди, Қурбонов. - Расман ҳали ҳал бўлмаган бўлса-да, майда деталларини келишиб олиш қолди. Биз “El Golazo” компанияси билан ҳамкорликни бошлаганмиз. Серхио ўша компаниянинг мижози ҳисобланади. Ҳаммасини келишиб олсак, катта лойиҳага қўл урмоқчимиз. 2021 йилда “Машъал” “El Golazo” билан қандай ишлар бажаришини келишиб оламиз. Клубни янада реклама қилиш, савиясини кўтариш бўйича ишлар олиб борилади. Бош мураббий кўпроқ ёшларни тарбиялашга эътибор қаратади. Ўтган йилги 10-ўрнимизга нисбатан бу мавсумда юқорироқ ўринга кўтарилмоқчимиз. Нима иш қилсак, “Машъал”нинг номи матбуотда кўпроқ кўринади, рекламада танилади, бу бизга нималар беради? Шулар ҳақида музокаралар олиб бориляпти. Ўз вақтида “Бунёдкор” шов-шув кўтарганди. Биз қандай шов-шув кўтаришга кучимиз етади? Шуларни кўриб чиқяпмиз.\nЭшитишимизча, “Машъал” яхши савиядаги легионерни олиб келмоқда. Айтишларича, у энг зўрларидан бири бўлиши мумкин экан. Чунки клубдагилар жуда яхши фикрда бўлишмоқда. Бу борада клуб раҳбари шундай деди:\n- Қиммат, номи чиққан футболчиларни олиб келишни молиявий жиҳатдан мақсадсизроқ деб ҳисоблаяпмиз. Иложи борича иқтидорли ўйинчиларни қидиряпмиз. Лекин иккита легионерни олиб келяпмиз, улар 12 январда етиб келишади. Тўғриси, кимнинг йўлини танлаганимизни бемалол яширмасдан айта оламан. Биз “Бенфика” билан “Порту”нинг йўлидан боряпмиз. Ишлаш услуби бизга манзур. Пандемия даврида бизда бўш вақт жуда кўп бўлгани учун қилаётган ишларимизни обдон таҳлил қилишга вақтимиз етарлича бўлди. Келаётган легионерлар - Самуэль билан Уильям, бири ҳужумчи, яна бири ҳужумкор ярим ҳимоячи. Иккаласи ҳам Нигериядан. Деярли 90 фоизга жамоамизда қолишади. Уларни анчадан бери кузатиб келаётгандик.\nЯқинда Сардор Абдураимовнинг легионерга айланиши ҳақида ҳам хабар бергандик. Илҳом Қурбонов эса шу ва яна бошқа ўзгаришлар ҳақида қуйидагиларни маълум қилди:\n- Футболчиларимизга қизиқишлар бор ва музокаралар давом этяпти. Сардор Абдураимов ва яна айрим ўйинчиларимизни тақдири кейинги ҳафтага аниқ бўлади. Трансферга қўйиб сотамиз деган футболчиларимизга нисбатан бошқаларга кўп таклифлар бор. Лекин нархлари бизга тўғри келмаслиги учун музокараларни тўхтатиб турибмиз, - деди Илҳом Абдуғаниевич.\nXaa Eldorga oʻxshagan futbolchilar chiqsin yana


Кескин чора қўлламанг!\n09.04.2019 23:25 0 798\nЯрим йилдан буён ташқи реклама ҳуқуқий жиҳатдан тартибга солинмай келаяпти. Илгари амал қилган бозор регуляторлари ўз ваколатларини тугатди, янгилари эса шакллантирилмади. Бозорда фаолият юритиш шартларини, тўлов турлари ва миқдорларини белгиловчи ҳужжат қабул қилинмади. «Norma.uz» мухбири Олег Гаевой реклама агентликлари билан мулоқот қилиб, эшитганларини умумлаштирди.\nАмалдорлар ушбу соҳада йиғилиб қолган барча муаммоларни бирваракайига ҳал этишни хоҳлайдилар, албатта. Бироқ фақат Тошкентнинг ўзидаги реклама бозорида қарийб 450 та кичик ва ўрта бизнес корхоналари, якка тартибдаги тадбиркорлар фаолият юритади, уларнинг тақдирини ҳуқуқий йўл билан ҳал қилиш лозим.\nБугунги кунда ташқи реклама – ҳамёнбоп, кичик корхоналар ишлаб чиқарадиган товарлар ва хизматларни илгари суриш, бинобарин, сотиш каналларидан бири. Бундан бохабар бўлган Вазирлар Маҳкамаси соҳани ривожлантириш имконини берадиган, шу билан бирга кўчаларимиз қиёфаси очилишини таъминлайдиган ташқи рекламада ягона ва тушунарли қоидаларни белгилашга қарор қилди.\nБугунги кунда айрим кўчалар ва чорраҳалардаги реклама конструкцияларининг сони ва ташқи кўриниши шаҳримиз ҳуснини бузиб турибди. Буни Тошкент реклама ассоциациясидагилар ҳам тан олмоқдалар. Етакчи реклама агентликлари янги конструкциялар ўрнатиш учун рухсатномалар беришни тўхтатиб, мавжудларини хатловдан ўтказиш таклифи билан шаҳар ҳокимлигига бир неча бор мурожаат қилганлар. Бунда мутахассисларнинг гувоҳлик беришича, уйларнинг олд қисмлари, савдо корхоналари ва автобус бекатларида бетартиб жойлаштирилган ноқонуний реклама расман рухсат берилган реклама конструкциялари сонидан бир неча бор ошади. Реклама ландшафтини «тозалашни» ана шундан бошлаш керак.\nБироқ туман ҳокимликлари ташқи реклама субъектлари фаолиятини тартибга солувчи расмий ҳужжатлар чиқишини кутмасдан, жадал «ислоҳотни» бошлаб юбордилар. Улар тадбиркорлардан барча конструкцияларни диод нурли экранларга алмаштиришни талаб қилмоқдалар. Бунда ҳеч қандай олдиндан ўрганиш ўтказилмаяпти, бизнес-режа ҳам, кўп сонли экранларнинг одамлар ва транспортга таъсирига оид санитария нормалари ҳам белгиланмаяпти. Халқаро тажриба, нима учун ривожланган мамлакатларда бундай қилинмаслиги ўрганилмаяпти.\nБунда айрим ҳокимликлар, хусусан Тошкент шаҳридаги Бектемир ва Миробод туманлари ҳокимликлари қонуний ўрнатилган конструкцияларни «кеса» бошладилар. Уларга тадбиркорнинг хусусий мулк объекти ҳисобланиши ва Ўзбекистон қонунлари билан қўриқланиши аҳамиятга эга эмас.\n«Тадбиркорларнинг ҳуқуқ ва қонуний манфаатлари», «қонун устуворлиги», «хусусий мулк дахлсизлиги» – буларнинг бари қоғоздаги чиройли сўзлар. Ҳаётда эса: «Ё экран ўрнатасиз, ё конструкциянгизни огоҳлантиришсиз кесиб ташлаймиз. Устимиздан судга шикоят қилишингиз мумкин!»\nБундай шароитда тадбиркор нима қилсин? Қонун ҳужжатлари ҳақиқатан ҳам унинг қонуний манфаатлари ва хусусий мулкини ҳимоя қилишига таянмоғи лозим. Прокуратура, ички ишлар органлари ва бошқа давлат ҳокимияти институтлари қонунга риоя этилишини таъминлайдилар. Фақат бундан тўғри фойдалана билиш керак.\nРеклама конструкцияси – хусусий мулк, у қуйидагилар билан ҳимоя қилинади:\n– «Ўзбекистон Республикасида мулкчилик тўғрисида»ги Қонун;\n– «Хусусий мулкни ҳимоя қилиш ва мулкдорлар ҳуқуқларининг кафолатлари тўғрисида»ги Қонун;\n– «Тадбиркорлик фаолияти эркинлигининг кафолатлари тўғрисида»ги Қонун;\n– Президентнинг 1.08.2018 йилдаги «Ўзбекистон Республикасида инвестиция муҳитини тубдан яхшилаш чора-тадбирлари тўғрисида»ги ПФ–5495-сон Фармонида белгиланган чора-тадбирлар комплекси;\n– бир қатор бошқа норматив ҳужжатлар.\nБундан келиб чиқадики, ҳеч ким суднинг ҳал қилув қарорисиз реклама конструкциясини демонтаж қилишга ҳақли эмас. Шу сабабли агар шундай қилинаётган бўлса, оқибатларни келтириб чиқарувчи ҳуқуқбузарлик саналади.\nХуллас, конструкциянгиз бузилаётган бўлса:\n– бунга тааллуқли барча шахсларнинг исмлари, автомобиллар рақамларини қайд этинг;\n– уларни фото ёки видеотасвирга туширинг;\n– фотосуратларни илова қилган ҳолда иштирокчилар тўғрисидаги мавжуд маълумотлар билан ҳуқуқни муҳофаза қилувчи органлар ёки судга ариза беринг.\nБу ахборотни Савдо-саноат палатасига ва Ўзбекистон Республикаси Президенти ҳузуридаги Тадбиркорлик субъектларининг ҳуқуқ ва манфаатларини ҳимоя қилувчи вакилга ҳам тақдим этиш ортиқчалик қилмайди.\nШу тариқа, айбдорларни фош қилиб, хусусий мулкингиз қийматини ундирибгина қолмай, келгусида шунга ўхшаш ҳолатлар такрорланишининг олдини ҳам олган бўласиз.\nРеклама индустриясини ислоҳ қилиш зарур. Бироқ буни тизимли, режали, изчил равишда амалга ошириш даркор. Биринчи навбатда шаҳарни ноқонуний жойлаштирилган рекламадан тозалаш лозим. Бу билан маҳаллий ҳокимият органлари жамоат ташкилотлари билан биргаликда шуғулланишлари керак. Шундан кейингина эскирган технологияларни босқичма-босқич режали тартибда янгиларига алмаштириш лозим. Бозор, бизнес эҳтиёжлари ва амалдаги қонунчиликдан келиб чиқиш зарур.\nМаҳаллий ҳокимият модернизация жараёнини одат тусига кириб қолган маъмурий босим ўтказиш йўли билан эмас, бозор дастаклари билан рағбатлантириши лозим.\nТошкент реклама кўча\nҲодиса 15/09, 18:25\nТошкентдаги аянчли автотўқнашувда бир аёл ҳалок бўлди


Таркибида ГМО бўлган маҳсулотлар бутунлай таъқиқланиши мумкин - 11.05.2016, Sputnik Ўзбекистон\nТаркибида ГМО бўлган маҳсулотлар бутунлай таъқиқланиши мумкин\nЎзбекистон Парламенти кузда таркибида ГМО - генетик модификация қилинган организмлар бўлган маҳсулотларни рўйхатдан ўтказишни таъқиқлаш ҳақида қонун қабул... 11.05.2016, Sputnik Ўзбекистон\n13:00 11.05.2016 (янгиланди: 13:14 11.05.2016)\n© Sputnik / Каве Ростамхани / Фотобанкка ўтишТаркибида ГМО бўлган маҳсулотларга қарши намойиш\nЎзбекистон Парламенти кузда таркибида ГМО - генетик модификация қилинган организмлар бўлган маҳсулотларни рўйхатдан ўтказишни таъқиқлаш ҳақида қонун қабул қилиши мумкин.\nТОШКЕНТ, 11 май — Sputnik. Ўзбекистон ҳукумати кузда “Озиқ-овқат маҳсулотлари сифати ва хавфсизлиги ҳақида”ги қонунга ўзгариш киритишни режалаштирган. Янги қабул қилинадиган қўшимчалар “Озиқ-овқат маҳсулотлари сифати ва хавфсизлиги ҳақида”ги қонуннинг 6-бандига киритилиши кўзда тутилган.\nКиритиладиган қўшимчалар рўйхати Давлат ягона интерактив порталида жамоат муҳокамасига чиқарилди. Июнь охирида қонун лойиҳасини ҳукуматда муҳокама қилиниб, йилнинг учинчи чорагида парламентга юборилади.\nЎзгаришларга қонунга таркибида ГМО бўлган озиқ-овқат маҳсулотларини рўйхатдан ўтказиш Ўзбекистонда бутунлай таъқиқлашни кўзда тутган.\nЯнги қонунда “гигиеник сертификат” ўрнига “санитар эпидемиологик хулоса” тушунчаси киритилган. Қонун лойиҳасига кўра, санитар-эпидемиологик хулоса давлат рўйхатдан ўтказиш органлари қошидаги санитар назорати органлари томонидан амалга оширилади.\nЯнги қонун озиқ-овқатларни белгилаш тизимига янги белги – “биологик (ёки органик) маҳсулот” белгиси киритишни ҳам кўзда тутган.\nЎзбекистон 2015 йилдан буён йодланмаган тузларни импорт қилишни таъқиқлаган эди. Бунга сабаб республикада йод етишмовчилиги билан боғлиқ бўлган касалликларнинг кўплиги бўлган. Ўзбекистон Соғлиқни сақлаш вазирлиги хабарига кўра аҳолининг 40 %дан зиёди озиқ-овқат маҳсулотлари билан бирга йод моддасини етарли даражада истеъмол қилмайди.\nҚўшимча тариқасида шуни айтиш мумкинки, ГМОли маҳсулотлар АҚШда ва умуман америка қитъасида кенг тарқалган. АҚШ қонунларига кўра, агар маҳсулот зарарли эканлиги илмий текшириш ёки аниқ бир одамга еткизилган зарар мисолида исботланмагунича — у таъқиқланмайди.\nЕвропа аҳолисининг фақат 5% — ГМО маҳсулотларини хавфсиз деб ҳисоблайди.Бу ерда тез-тез ГМОли маҳсулотларни озиқ-овқатга ишлатишга қарши қаратилган намойишлар бўлиб туради.\nРоссияда бўлса ГМОли маҳсулотларнинг фақат 22 туридан фойдаланишга рухсат берилган. Улар лаборатория текширувидан ўтказилиб, рухсат берилган ГМОли маҳсулотлар давлат рўйхатига киритилган. Ушбу рўйхатида 5 хил соя ўсимликлари, 3 хил картошка, 10 хил жўхори, 2 хил қанд лавлаги ва 1 хил гуруч турлари бор.


Иккинчи ҳадис: Ота-онадан ҳам меҳрибон инсон\nОта–онадан ҳам меҳрибон инсон\nعَنْ أَنَسٍ رَضِيَ اللهُ عَنْهُ: قَالَ رَسُولُ اللهِ صَلَّى اللهُ عَلَيْهِ وَسَلَّم:\nلا يُؤْمِنُ أََحَدُكُمْ حَتَّى أَكُونَ أَحَبَّ إِلَيْهِ مِنْ وَلَدِهِ وَوَالِدِهِ وَالنَّاسِ أَجْمَعِينَ.\nАнас ибн Моликдан ривоят. Расулуллоҳ соллаллоҳу алайҳи ва саллам дедилар: «Сизларнинг ҳеч бирингиз то мен унга боласидан ҳам, отасидан ҳам, жамики одамлардан ҳам севимлироқ бўлмагунимча мўмин бўла олмайди». (Насоий ривоятлари).\nДунёда ота-онадан ҳам меҳрибон инсон бўладими? Ҳа бўлади. Расулуллоҳ соллаллоҳу алайҳи ва саллам одамлар учун ота-онадан ҳам кўра меҳрибонроқ бўлганлар.\nОта-онамиз бизни боқиб катта қиладилар, тарбиялайдилар. Зарарли нарсалардан ҳимоя қиладилар. Бизга яхши нарсаларни олиб келадилар. Шунинг учун биз ота-онамизни жуда яхши кўрамиз. Аммо яхшироқ ўйлаб қарасак, Расулуллоҳ бизга ота-онамиздан ҳам кўпроқ яхшилик қилган эканлар. Қандай қилиб? Мана эшитинг.\nРасулуллоҳ соллаллоҳу алайҳи ва саллам одамларга Ислом динини ўргатганлар. Ота-оналарга ўз болаларига яхшилик қилишни буюрганлар. Ота-онамиз Расулуллоҳнинг сўзларини ва Ислом қоидаларини билиб олишгани учун бизга доимо яхшиликлар қилишаяпти. Агар Расулуллоҳ бўлмаганларида ота-онамиз Исломни билмаган бўлардилар. Бизга ҳам кўп яхшилик қила олмас эдилар. Ана кўрдингизми? Яхшиям Расулуллоҳ бўлган эканлар-a!? Шунинг учун биз энг аввал Расулуллоҳни, кейин ота-онамизни яхши кўрамиз.\nРасулуллоҳ ҳамма одамларни бахтли ҳаёт йўлига бошлаганлар. Одамлар турмушини осон қиладиган ишларни буюрганлар. Дунёдаги ёмонликлардан сақланиш йўлларини ўргатганлар. Қиёмат куни бўладиган азоблардан қандай қутулиш мумкинлигини айтиб берганлар. Бизни ҳам, ота-онамизни ҳам жаннатга киришимиз учун жуда кўп ишларни қилиб кетганлар.\nОта-онага яхшилик қилиб, уларнинг дуоларини олишни ҳам бизга Расулуллоҳ ўргатганлар. Агар Пайғамбаримиз бўлмаганларида биз ота-онамизни ва катталарни қандай ҳурмат қилишни била олмас эдик.\nСиз агар ҳаётга қарасангиз, бир нарсани аниқ кўрасиз: Расулуллоҳнинг сўзларини эшитмаган болалар ота-оналарини яхши ҳурмат қила олмаяптилар. Расулуллоҳнинг ҳадисларини эшитмаган ота-оналар ҳам ўз болаларига кўп яхшилик қила олмаяптилар. Болаларига Ислом динини ўргатмаяптилар.\nАллоҳ ва Расулуллоҳнинг айтганларини қилаётган ота-оналар эса ўз ўғил-қизларига Қуръон ва ҳадисларни ўргатаяптилар. Болаларининг бахтли бўлиши учун ҳамма ишларни қилаяптилар. Шунинг учун биз Муҳаммад алайҳиссаломни ота-онамиздан ҳам кўра кўпроқ яхши кўрамиз. Ота-онамиз ҳам аввал пайғамбаримизни, кейин бизни яхши кўришади.\nКимки бу дунёда Расулуллоҳни қаттиқ яхши кўриб қолса, бахтли инсонга айланади. Вафот этгандан сўнг албатта жаннатга киради ва у ерда Расулуллоҳ билан бирга бўлади.\n1. Одамлар Расулуллоҳ соллаллоҳу алайҳи ва саллам сабабли тўғри йўлни топадилар, ёмон ишлардан сақланадилар.\n2. Муҳаммад соллаллоҳу алайҳи ва саллам болаларга ҳаммадан кўра кўпроқ меҳрибондирлар.\n3. Ҳар битта бола Расулуллоҳни ота-онасидан ҳам кўпроқ яхши кўриши керак.


Xiaomi электровелосипедини намойиш этди\n15:51 / 25.06.2016\nХитойнинг Xiaomi компанияси, нафақат смартфонлар ишлаб чиқарувчиси, балки кенг қамровли технологик компания эканини исботлашга уринмоқда. Яқинда ушбу корхона тақдим этган янги маҳсулоти велосипед бўлиб чиқди.\nАлбатта, оддий эмас, электрли, йиғилувчи QiCycle 2999 юань (500 долларга яқин) туради ҳамда эгасига педалларни айлаштиришда ёрдам беради. Унинг батареяси қуввати 45 кмга етиб, вазни — 14,5 кгга тенг.\nQiCycle тўпламида, смартфон учун махсус илова ҳам мавжуд, у ўтилган масофа, сарф этилган калория, тезлик ва шу кабиларни аниқлаш имконини беради.\nВелосипед Shimanoнинг тезликни ўзгартириш ускунаси ўрнатилган. Олд ва орқа ёритқичлар рамада жойланган.\nСўнгги вақтларда Хитойда электровелосипедлар жуда оммалашиб кетди. Айрим шаҳарларда, улар автомобиллар сонидан ҳам кўплиги хабар қилинмоқда. Шундай экан, Xiaomi смартфонлари каби, бу бозорда ҳам жиддий рақобатга дуч келиши аниқ.


Онага итоат бундай бўлади - Hidoyat.uz\nАсосий саҳифа Мақолалар Онага итоат бундай бўлади\nЧоп этилди Yanvar 31, 2019 Онага итоат бундай бўладиda fikr bildirishni o'chirish\nВайсул Қараний ҳазратларининг ишқи шу қадар аланга олган эдики, ягона орзуси Расулуллоҳ соллаллоҳу алайҳи ва салланинг жамолини бир бора бўлса-да кўрмоқ эди. Шу ишқ ила кунлар ўтиб борар эди. Қалбидаги ишқ оташи куйдириши чидаб бўлмас даражага келган куни онасига:\nВайсул Қараний ҳазратлари онажоним рухсат бердилар дея Мадинага қараб йўлга тушди. Бир неча кун йўл юриб Мадинага етиб келди. Суриштириб Пайғамбар алайҳиссаломнинг уйларини топиб борди. Хонаи саодатнинг эшигини қоқди. Ичкаридан Оиша онамиз:\n– Мен Вайсул Қаранийман, Яманнинг Қаран қишлоғидан. Расулуллоҳнинг зиёратига келдим, – деди.\n– Эй Аллоҳнинг бандаси кимсиз ўзи? – деб сўради.\n– Отим Вайсал. Яманнинг Қаран қишлоғиданман. Чўпонлик қиламан. Севикли Пайғамбаримизни зиёрат этиш учун онажонимдан шу ерга қадар рухсат олган эдим. Демак, зиёрат насиб этмабди, – дея ортига қайтиб кетди.\nВайсул Қараний онасининг олдига қайтиб келиб бўлиб ўтган воқеани чуқур уҳ тортиб сўзлаб берди.


Илҳом Хамроев : “Сўғдиёна” бундан ортиғига қодир” – "Сўғдиёна" футбол клуби расмий сайти\nИлҳом Хамроев : “Сўғдиёна” бундан ортиғига қодир”\nФутзал бўйича Ўзбекистон чемпионати 17-турида “Сўғдиёна” жамоаси ўз майдонида “Нефтчи”ни қабул қилди. Дастлабки учрашувда дуранг натижа қайд этилган бўлса, иккинчи ўйинда жамоамиз иродали ғалабага эришди.\nМазкур баҳсда ўз голлари билан “Сўғдиёна”нинг ғалабасига ўз ҳиссасини қўшган Илҳом Хамроев ўйин якунлангач, ўз фикрлари билан ўртоқлашди\n– Кечаги ўйинда кўп хатоларга йўл қўйдик. Бугун эса ўша хатолардан тўғри хулоса чиқарган ҳолда иродали ғалабага эришдик. Билсангиз керак, “Сўғдиёна” футзал жамоаси таркибига давралар оралиғида қўшилдим. Бу ерда жамоадагилар мени жуда илиқ кутиб олди. Жамоадаги ички муҳит аъло даражада дейиш мумкин. Майдонда биз ҳар доим бир-биримизни тушунган холда, жипслашиб харакат қиламиз. Жиззахда футзалга жуда катта эътибор беришади. Рахбарият ва мураббийлар штабининг олиб бораётган иши “Сўғдиёна”ни бундан ортиғига қодир эканлигини англатади. Келгуси мавсумда медаллар учун курашамиз.\n– Яна бугунги ўйинга қайтадиган бўлсак, бизни қўллаб-қувватлаб турган мухлисларга ўз миннатдорчилигимни билдираман. Залдаги ушбу муҳит бизни фақат олдинга чорлади. Яна қайтараман, Жиззахда футзални жуда ардоқлашади. Шу сабабли ҳам бундай жамоада, бундай ажойиб муҳитда ўйнаш ҳар доим ёқимли.\n– Кейинги турда “Бунёдкор”га қарши баҳс олиб борамиз. Диққат эътиборимизни ушбу ўйинга қаратамиз –дея сўзини якунлади Илҳом Хамроев.\nPrevious ArticleФутзал 17-тур. Иккинчи ўйинда ғалаба\nNext Article“Cўғдиёна” футзал жамоаси биринчи ўйинда “Бунёдкор”га мағлуб бўлди


Россия учоқлари Сурия шимолидаги мактабга зарба берганликда гумонланмоқда\nСуриядаги рус қирувчи учоқларидан бири.\nСурия шимолидаги Айн-Жара шаҳрида мактабга ҳаводан берилган зарба туфайли 12 бола нобуд бўлди. Бу ҳақда Reuters агентлиги Сурия инсон ҳуқуқлари мониторинг марказига таянган ҳолда хабар қилди. Суриялик ҳуқуқ фаоллари мактабга Россия авиацияси зарба берганини гумон қилмоқда.\nРоссия ҳарбий мулозимлари душанба куни янги йилнинг ўтган 11 куни ичида Сурия ҳудудидаги минг объектга, шу жумладан, Айн-Жара дохил Ҳалаб вилоятида жойлашган объектларга ҳаводан зарба берилганини маълум қилдилар. Рус ҳарбийлари ҳаво зарбалари фақат “Исломий давлат” жангарилари бўлган нуқталарга берилаётганини иддао қилаётир.\nAmnesty International халқаро инсон ҳуқуқлари ташкилоти декабрь ойида ёйинлаган ҳисоботида 2015 йил кузида Россиянинг Сурияда амалга оширган ҳаво зарбалари чоғида камида 200 нафар тинч фуқаро нобуд бўлгани, бундан ташқари, уйлар, масжид, бозор ва касалхоналар нишонга олинганини очиқлаганди. Ҳуқуқ фаоллари бу ҳужумлар халқаро гуманитар ҳуқуқ меъёрларининг бузилиши бўлиб ҳисобланишини билдирганлар. Россия ҳарбийларининг Суриядаги хатти-ҳаракатлари бўйича шунга ўхшаш айбловлар Human Rights Watch халқаро инсон ҳуқуқлари ташкилоти томонидан ҳам билдирилган.\nРоссия Мудофаа вазирлиги ҳуқуқ фаолларининг Сурияда тинч аҳоли вакиллари нобуд бўлаётганига оид бу маълумотларини “ёлғон” дея рад этмоқда.


Туркия исломий саммитга мезбонлик қилади\n20 октябр 2021, Тошкент вақти: 12:05\nЖорий ҳафта Туркияда Ислом Конференцияси Ташкилотининг навбатдаги саммити бўлиб ўтади.\nГлобал молиявий бўҳрон мазкур саммит диққат-марказида бўлади.\nТуркия саммитида Судан президенти Умар ал-Башир ва Эрон президенти Маҳмуд Аҳмадийнажоднинг ҳам қатнашиши кутилмоқда.\nЖорий йил бошида Ҳаагадаги Халқаро жиноят суди Судан президентини инсониятга қарши жиноятлар содир этганликда айблаб, уни ҳибсга олиш тўғрисида ордер берган эди.\nАйни пайтда ўз исмини ошкор қилишни истамаган Туркия Ташқи ишлар вазирлиги расмийси Ғарб ахборот агентликларига Анқара ҳукуматининг Судан раҳбарини ҳибсга олиш режаси йўқлигини маълум қилди.


Адолф Ҳитлер немисларнинг виждоними?\nҲар йилнинг 20 апрелида Германия полициясидан ҳушёрлик кўпроқ талаб қилинади. Сабаби, бу санада Адолф Ҳитлер туғилган (аслида Ҳитлер деб ёзиш тўғри, чунки бизга рус тилидан Гитлер номида кириб келган - муаллиф). Германияда иккинчи жаҳон урушида бир неча миллионлаб инсонларнинг умрига зомин бўлган, янги тарихдаги энг жирканчли шахснинг тарафдорлари ҳали ҳам топилади. Хусусан, 2011 йилнинг кеч кузида Германияда НСУ (Натионал Созиалистисчер Унтергрунд) деб ном олган агрессив миллатчи яширин ташкилот борлиги маълум бўлди. НСУ аъзолари 10дан ортиқ хорижликларни (кўпчилиги турклар) отиб ўлдирганлари фош этилди. Бу ташкилот ҳозирда Германияда рўйхадан ўтган НПД (Немис Миллатчи Партияси) томонидан қўллаб келиниши ҳеч кимга сир эмас. Адолф Ҳитлер Германияда жуда куп ўрганилган шахслардан биридир. Унинг шахси ҳақида бир неча минглаб адабиётлар ёзилган, илмий тадқиқотлар олиб борилган. Аҳамиятлиси, у ҳали ҳам Германия матбуотидан бош мавзуларидан бирига айланган. Бу ҳолатни икки хил тушуниш мумкин. Биринчиси, немис ҳукумати оммани Ҳитлернинг жиноятларини унутмасликка ундамоқчи. Иккинчиси, Ҳитлер ҳақида чоп этилган мақола газета ва журналлар жуда кўп сотилади. Табиийки, бунинг молиявий фойдаси бор. Германияда Ҳитлернинг шахсига қизиқиш ҳали ҳам юқоридир. Биз Адолф Ҳитлерни фашистлар отаси сифатида яхши билсакда, аммо унинг шахсий ҳаёти ҳақида жуда кам маълумотга эгамиз. Қуйидаги мақолада ўта зиддиятли шахснинг келиб чиқиши ва унинг “Учинчи империя” ғояси ҳақида фикр юритамиз.\nАдолф Ҳитлер 1889 йилнинг 20 апрелида Австриянинг Германия билан чегарадош Браунау шаҳрида туғилган. Унинг отаси Алоис Ҳитлер божхона хизматчиси, онаси Клара Ҳитлер эса уй бекаси эди. Унинг муштумзўр отаси 1903 йил, онаси эса узоқ касалликдан сўнг 1907 йил вафот этади. Ҳитлер ёшлигида санъат соҳасига қизиқади ва рассом бўлиш мақсадида 18 ёшида Австрия-Венгрия империяси пойтахти Вена шаҳридага санъат академиясига ўқишга топширади. Аммо у “етарлича талантга эга эмаслиги” туфайли икки марта имтиҳондан ўта олмайди. Унинг рассом бўлиш орзуси шунчалик кучли эдики, ўқишга киролмасада Венада қолиб, кўча ва гавжум майдонларда ўзи чизган расмларини сотиб кун кечиради.\nАвстрия-Венгрия ўша даврда кўп миллатли империя бўлиб, у ерда немис тилида сўзлашувчилар ўзларининг янги миллатчилик ғоялари билан чиқа бошлаган эди. Яъни, немис халқи - “олий ирқ” тушунчаси кенг тарқалаётганди. Чунки иқтисодий инқироз кучайиб, империянинг таназзулга юз тутиши экстемистик-миллий ғояларни тарғиб қилувчи гуруҳларга йўл оча бошлаганди. Адолф Ҳитлер ҳам немис миллатчи гуруҳларига аъзо бўлиб, унинг таъсири остида, ўзининг миллатчилик - “Буюк Германия” ғоясини шакллантиради. Сиёсат оламига кириб бораётган Ҳитлер бирданига рассом бўлиш орзусидан воз кечади ва 1913 йилда Австрия-Венгрия армиясига хизмат қилишдан бош тортади. Ўз тили билан айтганда “ҳақиқий немислар юрти” бўлмиш Германияга, Мюнхен шаҳрига кетади. Биринчи жаҳон уруши бошланганида у Бавария қўшинлари сафига кўнгилли аскар бўлиб кириб, урушда фаол иштирок этади ҳамда бир неча бор жароҳат олади. Уруш давомида “кўрсатган жасорати учун” 1 чи ва 2 чи даражали темир хоч билан тақдирланади.\nГермания империяси биринчи жаҳон урушда енгилгандан сўнг, Ҳитлер сиёсатга янада чуқурроқ шўнғийди. Боиси, у уруш вақтида ўзининг нотиқлиги ва ташкилотчилиги билан кўпчиликка танилиб бўлган эди. 1921 йилда Ҳитлер бир неча сафдошлари билан Мюнхен шаҳрида “Немис ишчилар партиясини” тузади. Ўзи партия раиси этиб сайланади. Унинг партияси тез орада катта муваффақиятга эришади ҳамда бошқа миллатчи партиялар билан бирлашиб Бавария ўлкаси сайловларида кўп овозга эга бўлади. Чунки бу партиялар консерватив халқнинг миллий ғурурини оловлантира олган, бунда Ҳитлернинг шахси ва унинг нотиқлик санъати муҳим рол ўйнаган эди. Унинг мақсади нима қилиб бўлса ҳам тезда ҳукуматга эга бўлиш эди. Шунинг учун унинг бошчилигида миллатчи гуруҳлар 1923 йили Мюнхендаги ҳукуматга қарши давлат тўнтаришини ўтказишга ҳаракат қилишади. Тўнтариш амалга ошмай қолади ва Адолф 5 йил қамоқ жазосига ҳукм қилинади. Ҳитлер қамоқдалигида ўзининг бутун дунёқарашини акс эттирган “Меин Кампф” (Менинг мужодалам) китобини ёзади. Бу китобда Ҳитлер миллий-социалистик ва фашистик ғояларни тарғиб қилиб, немис халқини марксист-большевикларга қарши курашга чорлайди ҳамда немис халқини “олий ирқ”қа мансублигини таъкидлаб, яҳудийларни таг-томири билан қириб ташлашни талаб қилади. Бунинг хосили шуки, орадан кўп ўтмай 50 миллион инсоннинг умрига зомин бўлган иккинчи жаҳон уруши бўлиб ўтди. Урушда фашистлар инсоният тарихида мисли кўрилмаган жиноятларни содир этишган. Жумладан, одамларнинг концентрацион лагерларда тириклайин куйдирилиши, ёш болалар билан ҳар-хил жарроҳлик синовлар ўтказилиши ҳамда она-болаларнинг газ бункерларида ўлдирилишидир.\nШу ўринда, Ҳитлер нега айнан яҳудийларни ёмон кўрган, деган савол туғилиши табиий. Унинг антисемитик ғоялари, Вена кўчаларида рассомлик билан кун кечириб юрган вақтида пайдо бўлган. Ўша вақтларда Венада “Германизация” – Немислаштириш ҳаракати пайдо бўлиб, у яҳудий, чех, славян ва ҳоказоларга қарши идеологик кураш бошлаган эди. Биринчи жаҳон урушида Гемания мағлуб бўлади ва Версалда шармандали келишувга имзо чекади. Ҳитлер энди кўп миллатли эмас, бир миллат, яъни, “ориёр–ирқли” енгилмас миллатни пайдо қилиш керак, деб тушунади. Унингча бу ирқ - “Ориё-немис ирқи” эди.\n1919 йилдан бошлаб Ҳитлер “ориёр-ирқи”нинг Европадаги асосий мақсади – биринчи навбатда ер юзини яҳудийлардан тозалаш, деб таъкидлайди. Бунга сабаб, бу бир тарихий зарурарт бўлиб, унда ориёр-ирқи ҳамда яҳудийлар дунё ҳукмронлиги учун курашни бошлаганди. Қиёматдаги “апокалиптик охирги жанг”да ҳам мана шу икки миллат ҳукмронлик учун майдонга чиқиши мумкин эди. Ҳитлернинг фикрича, буни олдини олиш учун яҳудийларни ҳозирдан бошлаб ер юзидан тозалаш лозим ва дунёда битта ҳукмрон ирқ – Ориёрлар бўлиши керак. Совет Иттифоқи Ҳитлернинг фикрига кўра, славян-осиёлик танадан ва яҳудий калладан иборат бир махлуқ эди. У немис миллати учун келажакда катта хавф соларди.\nБаъзи мақолаларда Ҳитлернинг оиласи ҳам яҳудийлар оиласи эканлиги тахмин қилинади. 1932 йил генеалоглар Ҳитлернинг авлодларини текшириб, унда яҳудий қони йўқлигини тасдиқлашган. Бундай “текширув”ларга ишонч бўлмасада, унинг яҳудийларга тааллуқли жойи борлигини исботловчи далил ҳам йўқ. У яҳудийларни қанчалик ёмон кўрмасин, 1938 йили онасини даволаган бир яҳудий шифокорни оиласи билан Австриядан АҚШга кўчиб кетишига шахсан ўзи бош-қош бўлган экан.\nАдолф Ҳитлер 1924 йили муддатдан аввал қамоқдан озод этилади. Шундан сўнг у бутун Германия Миллий Социалистик ишчилар партиясида асосий рол ўйновчи шахсга айлана бошлайди ва тез орада унинг етакчиси бўлади. Унинг партияси учун 1929 йилги жаҳон иқтисодий инқирозидан сўнг катта имконият очилади. Дунёнинг бошқа давлатлари каби Германия иқтисодиёти ҳам бутунлай инқирозда бўлиб, миллионлаб ишсизлар мавжуд эди. Миллий-популистик шиорлар билан 1932 йил июль ойидаги бутун немис сайловларда НСДАП (Натионалсозиалистисче Арбеитспартеи – Националсоциалистик ишчи партияси) энг кўп овоз олади. Чунки бошқа ҳамма партиялар ўз ишончини йўқотган, қолаверса, халқ учун Интернационализм ва Социал-Демократиядан кўра миллатчилик шиор, ваъдалари янгилик эди. Адолф Ҳитлер эса, қонунга мувофиқ, Германиядаги ҳукумат бошлиғи Реичсканцлер – бош вазири бўлади. Аммо у ҳали катта сиёсий кучга эга эмас эди. Сабаби, Парламентда рақибларининг – бошқа сиёсий партиялар, айниқса, коммунистик партиянинг роли анча кучли ҳисобланарди. 1934 йил август ойида Германия президенти Ҳинденбург вафот этгач, Ҳитлер аввал ўз рақибларини, шу жумладан Коммунист Энст Телманни ликвидация қилади ва бутун немис армияси қўмондонлигини қўлга олади. Шундан сўнг у президент ва Канцлер амалини бирлаштириб “Фуҳрер унд Реичсканцлер” яъни, Доҳий ва империя бош вазири номини олади. У бутун куч ишлатар тизимларни ўз атрофида йиғиб, ўз шахсига мужассамлантиради. Шундай қилиб миллатчилар Германиясини машҳур тўртлик ўз қўлига олади: Ҳитлер – Фюрер; Ҳеинрич Ҳиммлер - ички ишлар вазири, шу жумладан, Гестапо (давлат махфий полицияси), СС (Мудофа гуруҳи), СД (хавфсизлик хизмати) СА (оператив бўлим) бошлиғи; Жосеф Гоббелс - Пропаганда Вазири; Ҳерман Горинг эса ҳаво кучлари ва ҳарбий денгиз флоти вазири.\nҲитлер Давлат тепасига келгач, халқ орасида жуда тез обрў эътибор қозонади. Чунки у халқни ҳам қорнини ҳам миясини алдайди. У биринчи жаҳон урушида эзилган немис халқини ўзининг олий ирқ ғояси билан руҳлантира олади ҳамда Германия жуда тез суратларда иқтисодиётини тиклаб, ишсизлик камаяди. Ҳитлернинг иқтисодий режаси кўра, аввал сунъий кредит ва векселлар орқали давлатнинг ҳарбий базасини кучайтириш кейин қўшни давлатларни босиб олиш орқали мамлакатни арзон ишчи кучи эвазига тўлдириш эди.\nУ тарихий зарурат сифатида немис халқига ернинг ноҳақ тақсимланганини важ қилиб, ўзининг асосий мақсади – агрессорлик сиёсатини аста-секин амалга ошира бошлайди. Ҳитлернинг енгиллик билан Европани катта қисмини босиб олишининг кўп сабаблари бор. Бир томондан ғарб мамлакатлари Ҳитлер ёрдами билан Совет Иттифоқига қарши курашга умид боғлашган бўлса, совет диктатори Сталин эса, Ҳитлер билан “ўзаро ҳужум қилмаслик шартномаси” ҳамда шарқий Европа ва Польшани иккига бўлиш махфий келишуви (1939 йил) орқали ўз мавқеини мустаҳкамлашга интилади. У шу билан Ҳитлерни қўшни мамлакатларга ҳужумига хайрихоҳлик билдиради. Сталин Ҳитлерга шунчалик ишонган эдики, 1941 йил 22 июнда вермахтинг СССРга қарши ҳужум қилганига унинг ҳеч ишонгиси келмайди ва буни ғарбнинг навбатдаги провокацияси, деб тушунади.\nБиз бу ерда иккинчи жаҳон уруши ҳақида тўхталмаймиз, аммо Германиянинг урушда енгилишининг оддий сабабларини айтиб ўтишимиз мумкин. Биринчидан, Германия сунъий кредитлар ҳисобига ривожланган иқтисоди билан узоқ уруш олиб боролмасди. Ҳитлер ”Барбаросса” – Блитзкриег (яшин тезлигидаги уруш) режаси билан Совет Иттифоқини босиб олишга тўла ишонади. Уруш унинг ҳисобига кўра 3 ойдан зиёд давом этмаслиги керак эди. Вермахт фақат Уралгача бориб, у ерда Европани Осиёнинг ёввойи тўдаларидан сақловчи буюк бир девор қуриши керак эди. Совет Иттифоқи парчаланиб, немис колонияларига айлатирилиши режалаштирилганди. Аммо у Қизил Армиянинг моддий потенциалини назарга илинмаганди. Қолаверса, Жаков Жугашвили (Сталиннинг немис лагерида ҳалок бўлган ўғли) айтганидек, Россияснинг бепоёнлиги ва совуқ қишининг ўзи ҳар қандай душманни енгиб қўярди.\nИккинчидан, Ҳитлернинг енгилмаслик иштиёқи ва ишончи 1942 йил декабр ойларидаги Сталинград жангларидан кейин сўна бошласада, у ҳамон немис ҳарбий кучларини ортиқча баҳоларди. У ўзининг бош уруш тезисларида, “Урушда хато қилинмаслиги лозим. Ақлсизларгина икки фронтда жанг олиб боради”, деб айтар эди. Кутилганидек, 1944 йил ёзида Вермахтга қарши ғарбий ва жанубий фронтлар очилади, яъни, Америка-Англия қўшинларининг Франция ва Италия қирғоқларига келиб тушишлари билан Германия иккимас, уч жабҳада курашишига мажбур бўлади.\nУруш охирлагач Ҳитлер, ҳақиқатдан ҳам ақлдан оза бошлагандек кўринади. Чунки у бутун немис халқи Фюрерни сотди, охигача курашмади, деб айблайди ва Германияни душман қўлига қолдирмаслик учун бутун давлат инфраструктурасини ишдан чиқаришга буюради. Боиси, Националсоциализмдан сўнг немис халқи яшамаслиги керак эди. 1945 йил 30 апрелда Адолф Ҳитлер Берлиндаги ўз саройи бункерида узоқ йиллик машуқаси Эва Браунга уйланади ва ўша куни аввал рафиқасини, кейин узини жонига қасд қилади. Уларнинг жасадлари Канцлер саройида куйдириб юборилади, қолдиқлари эса 4 метр чуқурликка кўмиб қўйилади (Берлиндаги Ҳитлернинг собиқ саройи ва мурдаси ёқиб юборилган жойининг ўрнида ҳозир Яҳудийлар учун Ҳолокауст ёдгорлиги ўрнатилган).\nҲитлернинг суяк қолдиқлари сақлангани ҳақида кўп дискуссиялар мавжуд. Баъзи манбаларга кўра, қолдиқлар руслар томондан ковлаб олиниб, аввал Германаниянинг Сачсен-Анҳалт ўкасидаги ўрмонларидан бирига кўмилган, кейинчалик у ер янги миллатчилар учун қадамжой бўлиб қолмаслиги учун яна қазиб олиниб, Москвадага КГБ Арчивида сақланар экан. АҚШ олимлари Совет Иттифоқи қулагач, Ҳитлер бош чаноғини сақланиб қолган бир парчасини текширишга мувафақ бўлишади. Лекин улар бош чаноқни бир аёлга (яъни Ҳитлернинг рафиқаси Эва Браун бўлиши мумкин) тегишли эканлигини таъкидлашмоқда. Аммо бу ҳам аниқ исботланмаган кўринади, чунки руслар бу фикрни қатъий рад этиб келишмоқда. Ҳар ҳолда бу ҳам бир сиёсий ўйин бўлиши мумкин. Сабаби, Ҳитлерни ўлик ёки тиригини ҳеч ким қўлга киритмаган, у том маънода ликвидация қилиниши шарт эди. Қарангки, Ҳитлерники деб ҳали тўлиқ исботини топмаган бир парча бош чаноғи ҳам бутун бир катта мунозарага сабаб бўлмоқда.\nОлдин таъкидлаб ўтганимиздек, баъзи бир немис миллатчилари ҳанузгача Ҳитлернинг домидан қутулганларича йўқ. Унинг ғоялари айнан ҳозирги миллатчилар фикрлари билан ҳамоҳангдир, яъни, мамлакатнинг ҳар қандай иқтисодий-ижтимоий муаммоларига чет элликлар ва мигрантлар айбдордир. Германиянинг шарқий (собиқ ГДР) ўлкалари чекка қишлоқларига боришга, бу ерда яшаётган ҳар қандай хорижликни юраги дов бермайди. Чунки у ерлар расмий немис ҳукумати тан олмасада, ўша миллатчи гуруҳлар қўлида бўлиб қолмоқда. Ҳолбуки, баъзи бир немислар ўзларининг яқин авлодлари қилган жиноий ўтмишларидан ҳалигача хулоса чиқариб олмаганлар. Улар ҳар қандай ғояни виждон эркинлиги билан хаспўшлашга ҳаракат қилишади. Нацист Ҳаво Кучлари Вазири Ҳерманн Горингдан, миллионлаб қурбонлар учун виждонингиз олдида қандай жавоб берасиз, деб сўрашганда, шундай деб жавоб берган экан: ”Менинг виждоним йўқ, менинг виждоним Адолф Ҳитлер!”\nБерлин, Ҳумболдт Университети


Кўз тегиши ҳақиқат экани ҳақида уламоларнинг фикрлари\nҲофиз ибн Касийр раҳимаҳуллоҳ айтадилар : Аллоҳнинг амри билан кўз тегиши ва унинг таъсири ҳақдир.\n(«Ибну Касийр тафсири»)\nҲофиз ибн Хожар раҳимахуллох айтадилар : Кўз тегиши ёмон табиатли кишидан бир нарсага Ҳасад билан ёқтириб қарашидан пайдо бўлади. Назар қилинган кишига ундан зарар ҳосил бўлади.\nИбнул Асийр раҳимаҳуллох айтадилар : Қачонки бир кишига душмани ёки бир Ҳасадгуй назар ташласа ва ўнга таъсир қилса ва шу сабабдан у касал бўлиб колса, ўнга кўз тегибди, деб айтилади.\nБаъзи уламолар айтадилар: “Қулоқ солиш ва ақл ишлатишдан бенасиб қолган тоифалар кўз тегишини инкор қилганлар. Улар кўз тегишини : «Бу гаплар ваҳима гаплардан бўлак нарса эмас, ҳақиқатда йўқ нарсалардир», деб изоҳлайдилар. Бу гапларни айтаётганлар одамлар ичида энг илмсиз, ақл ва Қулоқ солиш борасида жоҳил, бети қалин, табиати қўпол, руҳлар ва жинлар, уларнинг сифатлари ва таъсирлари ҳақида маърифатдан йироқ бўлган кишилардир. Оқил кишилар эса, миллатлари кандай бўлишидан катъий назар, улар кўзнинг сабаби ва таъсир қилиши ҳақида турли фикрларда бўлсалар ҳам кўзнинг тегишини йўққа чиқармайдилар ва инкор қилмайдилар.”\nБаъзи уламолар айтадилар: Маълумки Аллоҳ субханаҳу жисмлар ва руҳларда қувватлар ва турли табиатларни яратиб, уларнинг кўпчилигида ўзига хосини ва таъсирли кайфиятларни барпо қилган. Оқил инсон руҳларнинг жисмларга таъсир қилишини инкор қилиши мумкин эмас. Чунки бу гувоҳ бўлинган ва ҳис қилинган нарсадир. Мисол учун бирор кишидан тортиниб, уялиб турган кишига, ўша киши қараса, унинг юзи қизариб кетади, биронта кишидан қўрқаётган кишига, қўрқитаётган киши қараса, қўрқувчининг юзи сарғайиб кетганини кўрасиз. Инсонлар назар таъсиридан касалликка чалиниб, қуввати заифлашганларнинг гувоҳи бўлишган. Буларнинг бари руҳлар таъсирининг воситасидандир. Кўз тегишининг кўзга боғликлиги кучли бўлгани учун ҳам «кўз тегиш» деб бу ҳодисани кўзга боғланади. Аслида кўзнинг бу ўринда алоқаси йўқ бўлиб, фақат руҳгина таъсир қилади. Руҳлар - табиати, қуввати, кайфияти, ўзига хослиги билан турли-туман бўлиб, Ҳасадгуй руҳ, Ҳасад қилинаётган руҳга очиқ азият беради. Шунинг учун Аллоҳ субҳанаҳу - ўз расулига ҳасадгуйнинг ҳасад қилаётган вақтдаги ёмонлигидан паноҳ сўрашни буюрди. Ҳасадгуйнинг ҳасад қилинаётган кишига азият беришини инсоният ҳақиқатидан ташқарида бўлган кишигина инкор этади. Кўз тегишининг асли келиб чиқиши ҳам мана шундайдир. Зеро кўз тегаётганида ҳасадгуй ва бузуқ жон бузуқ кайфиятга кириб, ҳасад қилинаётган жонга рўбарў келади ва ўзига хослиги билан ўнга таъсир қилади. Бунга мисол қилиш учун энг яқин бўлган нарса - илондир. Ундаги заҳар кувват билан яшириниб туради. Душманига рўбарў келгач, ғазаб куввати ажралиб чиқиб, азият берувчи ярамас бир кайфият тусига кира бошлайди. Илонларнинг ичида мана шундай кайфияти кучайиб, қувватга кирувчи ва ҳатто қориндаги ҳомиланинг тушишига ёки кўзни кўр бўлишига таъсир қилувчиси ҳам бор. Пайғамбар (соллоллоҳу алайҳи ва саллам) думи кесик ва «зу туфятайн» деган илонлар тури ҳақида айтганларки : «У иккиси кўзни кўр қилади ва ҳомилани туширади».\nКўзнинг таъсири гоҳо тегиш, гоҳо рўбарў келиш, гоҳида қараш, Гоҳида руҳнинг таъсир қилаётган кишиси томонига юзланиши билан, Гоҳида дуолар, дам солишлар ва тааввузотлар билан, Гоҳида эса уй ва хаёллар билан ҳам бўлади. Кўзи тегаётган кишининг таъсири қарашгагина боғлиқ эмас. Балки, Гоҳида киши кўр бўлса ҳам, унга бирор нарсанинг сифати баён қилинганда, уни кўрмаса ҳам унга таъсир қилади. «Кўзи бор» деб аталадиганларнинг кўпчилиги, кўз тегаётган нарсани кўрмасданоқ, унинг сифатини эшитганида унга таъсир қилиб қуяди. Кўз «кўзи бор» кишидан чиқиб, Гоҳо нишонга тегувчи, Гоҳида эса хато кетувчи камоннинг ўки кабидир. Агар у ҳеч бир ҳимоясиз жонга дуч келиб қолса, шубҳасиз унга тегади, агар қуролланган совутли жонга дуч келса, у кучини йўқотиб, таъсир қилолмайди. Гоҳида эса ўқ ўз эгасига қайтиб кетиши ҳам мумкин. Кўз тегишининг асли келиб чиқиши «кўзли» кишининг бирор нарсани ёқтириб қолишидан бўлади. Сўнгра унинг нафсидаги бузуқ кайфият бўнга эргашади ва заҳарини сочиш учун у кўзлаётган кишисига ёки нарсасига назар ташлашдан фойдаланади. Баъзида киши ўзини ўзи беихтиёр кўзлаб қуяди.\n8053 марта ўқилди\nДругие материалы в этой категории: « "Ирода" сифати ҳақида эътиқодимиз\tИмом Абу Ҳанифанинг тавҳид тўғрисида васиятлари »


ОДАМЛАР ҲАЁТИДАН РОЗИ БЎЛСИН Газета Xiva Tongi г.Хива\nГлавная / Сиёсат / ОДАМЛАР ҲАЁТИДАН РОЗИ БЎЛСИН\nОДАМЛАР ҲАЁТИДАН РОЗИ БЎЛСИН\nТадбиркорлик ва ишбилармонлик. Бу жуфт ҳамоҳанг сўзлар ҳаётимизда муҳим ўрин эгаллаган. Зеро, фаровонлигимиз манбаи ҳам тадбиркорлик ва ишбилармонлик билан иш юритишимизга боғлиқ.\n“Ҳар бир оила – тадбиркор!” дастури бежиз қабул қилинмаган. Чунки, яхши яшашнинг мустаҳкам асослари оилада шаклланади. Ота-она фарзандларини уй шароитида молия-хўжалик юмушларига йўналтирдими демак, ўша оила қўшимча даромад манбаига эга бўлади. Ўзингиз бир мулоҳаза юритиб кўринг: тоқайгача бозордан у бу маҳсулотни харид қиламиз - қачонки уйингизда озиқ-овқат маҳсулотларини етиштириш имкониятига эга бўла туриб. Бир бош сигиру 20 та товуқ ҳамда кичик бўлса ҳам боғ-томорқангизга ҳафсала билан экилган мева -сабзавотлар кундалик истеъмол учун ҳар жиҳатдан қулай-ку!\n- “Гулирайхон” маҳалласига кўчиб келганимдан бери боғ-томорқа, чорва-парранда парваришлайман,-дейди Лочин Хонов, - уйимиздан сут- қатиқ, сариёғ аримайди. Ортганини қўшниларга илинамиз. Фарзандларимга ҳам шуни уқтираман. Оилада ҳар кимнинг ўз юмуши бўлиши керак. Шунда фаровон ҳаёт эгаси бўламиз.\nОлий Мажлис Сенати аъзолари ва Қонунчилик палатаси, шунингдек, вилоят, шаҳар Кенгашлари депутатлари, тегишли вазирликлар вакилларидан иборат Республика ишчи гуруҳи аъзолари иштирокида ўтказилаётган учрашув-мулоқотларда юқорида ҳикоя қилинган ибратли оилалар билан бирга, камчилик-нуқсонлар, ечимини кутаётган ёки пайсалга солинаётган муаммолар ҳам тилга олинди.\nВилоят ҳокими вазифасини бажарувчи Ф.Эрманов йиғилишда бу борада Хива шаҳрида амалга оширилаётган ишларга танқидий-таҳлилий нуқтаи назардан тўхталар экан, шаҳарда ҳали мавжуд имкониятлардан фойдаланилмаётгани, хусусан, сайёҳлик салоҳиятини ошириш, тадбиркорликни ривожлантириш, “Ёшлар – келажагимиз» дастури бўйича уларни иш билан таъминлаш, айниқса, банк кредитлари ажратиш, намунали “Деҳқон бозори” барпо этиш каби кечиктириб бўлмайдиган долзарб ва муҳим масалаларга асосий диққат-эътибор қаратди.\n“Қумёсқа”, “Каптархона”, “Мевас-тон”, “Ичон-қаъла” маҳаллаларидаги салбий ҳолатларни тезроқ тугатиш, “Уй меҳмонхоналари” ташкил этиш, сайёҳлар учун совғабоп халқ амалий санъати ҳамда ҳунармандчилиги намуналарини намойиш ва харид қилишни таклиф этиш каби фикр-мулоҳазалар билдирилди.\nҲудудлардаги ижтимоий-иқтисодий аҳвол ва аҳолини қийнаётган муаммоларни ўрганиш бўйича Республика ишчи гуруҳининг Хива шаҳридаги фаолияти натижасида ҳаётий ўткир масалаларга ечим изланди. Гуруҳ аъзолари 21та маҳалла, 15765 хонадонда бўлиб, аҳолининг турмуш шароитлари билан яқиндан танишдилар. Очиқ, ошкора мулоқотларда одамлар ўзларининг йиллар бўйи қийнаб келаётган ариза ва шикоятларини изҳор қилдилар Уларнинг айримлари жойнинг ўзида ҳал қилинди, қўшимча вақт талаб қилувчи масалалар эса тегишли ташкилотларга тезроқ ҳал қилиш учун топширилди.\nШаҳар Кенгаши депутатлари ва 4 та сектор раҳбарлари зиммасига аниқланган муаммоларни тезроқ бартараф этиш, халқни ҳаётидан розилигига эришиш йўлидаги вазифаларни бажариш юклатилди.\nАҳоли турли қатламлари билан бўлган учрашув ва мулоқотларда Олий Мажлис Сенати аъзоси, Рес-публика ишчи гуруҳи раҳбари Б.Тожиев, гуруҳнинг бошқа аъзолари қатнашдилар.


Оскар 2016 - соҳиблари ва бошқа Голивуд юлдузларининг чиройли либослари\n13:16 22 Январ 2019\n17:20 29.02.2016 (Янгиланган 18:15 29.02.2016) Ҳавола олиш\n13:02Уятли саҳналар бизга ёт: Тожикистонда фильмлар диққат билан кўрикдан ўтказилади\nTIBRINA HOBSON / AFP\nЧапдан ўнгга: иккинчи даражали ролда ўйнаган энг яхши актёр Майк Райланс, энг яхши актриса - Бри Ларсон, энг яхши актер - Леонардо Ди Каприо ва энг яхши иккинчи даражали ролда ўйнаган актриса Алисия Викандер.\nАҚШ киноакадемиклари бу сафар Леонардо Ди Каприонинг умидини пучга чиқармади. Леонардо Ди Каприо олтинчи уринишдан Оскарни қўлга киритди.\n“Телба Макс” фильми олтита “Оскар”га сазовор бўлди. Маросимнинг ҳақиқий “кутилмаган совғаси” бу “Диққат марказида” фильми йилнинг энг яхши фильми деб топилганига. Чунки Жуда катта шов шувларга сабаб бўлган, энг яхши режиссер номинацияси бўйича Оскар мукофотини олган фильм “Телба Макс” бир томонда қолиб ҳеч ким кутмаган фильмнинг “Йилнинг энг яхши фильми” деб топилиши ҳеч қандай мантиққа тўғри келмайди. Охирги пайтларда шундай ҳолатлар, афсуски, Оскар учун одатий бўлиб қолмоқда.\nКинокритиклар айтишига қараганда, “Диққат марказида” 1952 йилдан бери “Йилнинг энг яхши фильми” номига сазовор бўлиб, қолган асосий номинацияларда биирорта ҳам мукофот олмаган биринчи фильм бўлди. Кино академиясининг ушбу фильм “продюсерлар гильдиясининг танлови бўйича” танланган деган тушунтируви ҳам етарлича асос бўла олмайди.\n“Тирик қолган” фильми учта номинацияда Оскарга сазовор бўлди: энг яхши режиссура, энг яхши оператор ва энг яхши эркак роли учун.\nЁш ва ёрқин актриса Бри Ларсон “Хона” фильмидаги ёш она роли учун “энг яхши аёл роли” номиницияси бўйича Оскар мукофотини олди.\nОбама: АҚШнинг кучи бу - турли ирқ ва миллат вакилларига баравар имконият яратиб беришда\nИкки йилдан бери Оскар фақат оқ танли актерларга берилаётгани мунособати билан, бошқа ирқ ва этник гуруҳларга мансуб актёрлар ўз норозилигини билдиришган эди. Уилл Смит ва бошқа бир неча таниқли актер ва режиссерлар Оскар мукофоти тақдимоти маросимига қатнашмасликларини эълон қилишди. Ушбу мавзуда Барак Обама ҳам ўз фикрини билдирди.\nОскар танлаш маросими “атрофида” пайдо бўлган ушбу “гина-гудрат”ларни ҳисобга олиб, америка кино академияси кеча бошловчиси лавозимига қора танли сухандон Крис Роккни таклиф қилишди. Крис Рокк Оскор тақдимоти кечасини “қора танлилар ҳаёти ҳам аҳамиятга эга” деган сўзлар билан якунлади.\nОхирги янгиланиш: 18:29 21.01.2019\nДушанба куни бу йилдаги биринчи ой тутилиш ҳодисаси содир бўлди. Ой алвон тусга кирди.\nОхирги янгиланиш: 12:55 18.01.2019\nЎзбекистон миллий терма жамоаси Осиё кубоги гуруҳ босқичи охирги тур ўйинлари доирасида Японияга қарши баҳс олиб борди ва битта тўп фарқи билан рақибга мағлуб бўлди.\nОхирги янгиланиш: 21:02 13.01.2019\nТошкентда Ватан ҳимоячилари кунига бағишланган марафон бўлиб ўтди\nМарафон якунида ғолибларга қимматбаҳо совғалар топширилди.\nОхирги янгиланиш: 19:31 12.01.2019\nТошкент Ватан ҳимоячилари кунини нишонлашга тайёр\nБайрам 14 январь куни ўтказилади. Бу байрам республика қуролли кучлари ташкил этилишининг тимсоли ҳисобланади.\nУятли саҳналар бизга ёт: Тожикистонда фильмлар диққат билан кўрикдан ўтказилади


"Вақф" фонди кўмагида янги оилалар сони кўпайди\nЎзбекистон Республикаси Президентининг 2018 йил 16 апрелдаги «Диний-маърифий соҳа фаолиятини тубдан такомиллаштириш чора-тадбирлари тўғрисида»ги ПФ-5416 сон Фармонига асосан "Вақф" фонди томонидан аҳолининг ижтимоий ҳимояга муҳтож қатламларини моддий ва маънавий қўллаб-қувватлаш ишлари амалга ошириб келинмоқда.\nАввалроқ, меҳрибонлик уйлари тарбияланувчилари ва кам таъминланган оилаларнинг фарзандларини никоҳ ва ақиқа тўйларини ўтказиб бериш бўйича "Тўйлар" номли акция эълон қилинган эди. Ушбу акциянинг дастлабки босқичи Наманган вилоятида амалга оширилиб, унла икки никоҳ ва 12 та болага хатна тўйлари ўтказиб берилган эди.\nБугун, 25 декабрь куни Қашқадарё вилоятида "Тўйлар" акцияси доирасида тадбир ташкил этилди. Унда бешта никоҳ ҳамда 10 та ақиқа тўйлари ўтказиб берилди. Шунингдек, Фонд томонидан 7 млн 550 минг сўмлик (болаларга 10 та велосипед, ёш оилаларга 5 та печь, 5 та чангютгич) совға қилинди.\nУшбу акция доирасида кўплаб саховатпеша юртдошларимиз томонидан ушбу акцияга бош қўшилди. Қилинган хайру эҳсонларни Аллоҳ ўз даргоҳида қабул қилсин.\nЭслатиб ўтамиз, лойиҳада маблағларингизни, тўй ўтказишга керакли маҳсулотлар ва жиҳозлар эҳсон қилиш, тўйхоналарингизни тадбир ўтказиш учун бериш ҳамда маслаҳатларингиз билан ҳам қатнашиш имкониятингиз бор.\nОила қуришда ёрдам беришдек ажр-савобга улуш қўшинг!


Microsoft Edge браузерини энди iOS ва Android-қурилмаларга бемалол ўрнатиш мумкин - Terabayt.Uz\nMicrosoft Edge браузерини энди iOS ва Android-қурилмаларга бемалол ўрнатиш мумкин\nБундан бир ҳафта олдин Microsoft компанияси iOS ҳамда Android операцион тизимлари бошқаруви остидаги қурилмалар учун Microsoft Edge мобил браузерининг бета-талқинини тақдим этган эди. Энди улар расман чиқарилди ҳамда истаган фойдаланувчи уни ўрнатиб, бемалол фойдаланиши мумкин бўлди.\nДастлаб бу бета-версияларни фақат ёпиқ бета-тест иштирокчиларигина ишлатиб кўра олардилар. Лекин орадан бир неча кун ўтиб, Microsoft Edge’ни App Store дўконига, кеча эса Google Play’га ҳам оммавий фойдаланиш учун чиқаришди.\nТаъкидлаш керакки, мазкур браузер хатчўплар ва кўришлар тарихига умумий киришни қўллаб-қувватлайди. Унда овозли қидирув функцияси ҳамда махфий режим мавжуд. Шунингдек, смартфонда очилган веб-саҳифаларни кўришни шахсий компьютерингизда (ёки аксинча – компьютерда бошлаган ишни смартфонда) кўришни давом эттиришингиз ҳам мумкин.\nХабарингиз бор, ўтган ҳафтада Microsoft компанияси Windows 10 Mobile «вафоти»ни тан олди. Натижада корпорация смартфонлар бозорига бошқа эшикдан киришга уринмоқда. Масалан, у Android-қурилмалар учун Microsoft Launcher қобиқ-иловасини яратди.\nДарвоқе, Microsoft Edge’ни iOS ёки Android-қурилмангизга ўрнатиб олиш учун мана бу ҳавола орқали махсус саҳифага ўтишингиз мумкин.\n#Microsoft Edge #браузер #иловалар #хабарлар


150 метрдан қулаган Spark ҳайдовчиси тирик қолди (видео) | Qalampir.uz\n150 метрдан қулаган Spark ҳайдовчиси тирик қолди (видео)\nЖамият\t05 Октябрь 2021 22:16 11402\nЖорий йилнинг 1 октябрь куни Тошкент вилоятида Spark русумли автомобиль тепаликдан тушиб кетди. Автоулов бошқарувида бўлган аёл ҳайдовчи тирик қолди. Бу ҳақда Фавқулодда вазиятлар вазирлиги Матбуот хизмати хабар берди.\nҚайд этилишича, воқеа Бўстонлиқ туманидан ўтувчи Тошкент-Чимён йўлининг 76-километрида содир бўлган. Spark русумли автоуловида Билдирсой ҳудудида ҳаракатланиб кетаётган О.Н. исмли аёл кутилмаганда бошқарувни йўқотиб, 150 метр жарликка тушиб кетган.\nВоқеа юзасидан хабар соат 12:35 да Тошкент вилояти Фавқулодда вазиятлар бошқармаси Чимён ёнғин-қутқарув отрядига келиб тушган. Шунга кўра, бир гуруҳ қутқарувчи воқеа жойига етиб бориб, ҳайдовчи аёлга зарур амалий ва психологик ёрдам кўрсатган ҳамда автоулов жарликдан тортиб чиқарилган.\nМаълум қилинишича, фуқаро хавфсизлик камаридан фойдаланиб ҳаракатлангани ва автомобиль хавфсизлик ёстиқчаларининг ўз вақтида ишга тушгани сабабли ҳеч қандай тан жароҳати олмаган.\n15 Январь 22:19 80465\n14 Январь 17:30 73962\n15 Январь 22:39 42289\n14 Январь 09:52 34469


АҚШ нефть қазиб олишда жаҳон етакчисига айланмоқчи\nАҚШ нефть қазиб олишда жаҳон етакчисига...\n14.07.2018 13:58 0 5848\nАҚШ нефть қазиб олиш бўйича яна жаҳонда етакчи бўлмоқчи — мамлакат энергетика вазирлиги ҳузуридаги ахборот бошқармаси буни ҳисоб-китоб қилиб чиқди, дейилади «CBS» телеканали хабарида. Экспертларнинг ҳисоблашича, 2019 йилга бориб АҚШда қазиб олинаётган нефть кунига 11,8 млн. баррелга етади ва мамлакатнинг дунёда олдинги сафга чиқишига имкон беради.\nЎтган йилги маълумотларга кўра, Россияда кунига 10,3 млн., Саудия Арабистонида 10 млн. баррелдан озроқ нефть қазиб олинган. АҚШ бу йил февраль ойида шу кўрсаткич бўйича Саудия Арабистонини қувиб ўтди. Июнь ойига келиб эса америкаликлар кунлик нормани 10,9 млн. баррелга чиқаришди.\n— Албатта, Саудия Арабистони ва Россия ҳам нефть қазиб олишни кўпайтиришлари мумкин. ОПЕК аъзолари ва бошқа мамлакатлар, жумладан Россия, ўтган ойда нефть қазиб олишга бўлган чекловларни камайтиришга келишиб олдилар, бу эса «қора олтин» нархининг ўсишига олиб келди, — дейилади телеканал хабарида.\nХориж 01/07, 02:26\nТрамп қиролдан нефть ишлаб чиқаришни кўпайтиришни сўради\nХориж 29/06, 01:22\nАнқара Эрон нефти борасида жавобини айтди


ОВСИНЛАРИМНИНГ ФАРЗАНДЛАРИГА ОНАМАН - 30 Июля 2016 - www.SheJoT.CoM\nГлавная » 2016 » Июль » 30 » ОВСИНЛАРИМНИНГ ФАРЗАНДЛАРИГА ОНАМАН\nОВСИНЛАРИМНИНГ ФАРЗАНДЛАРИГА ОНАМАН\n«Боланинг бегонаси бўлмайди, деганлар ҳар доим ҳам ҳақ эмас». Фариданинг миясида бу фикр туғилганига анча бўлди. Тўғри-да, сен уларни ўз фарзандингдек оқ ювиб, оқ тараб, бетоблигида тунларни бедор ўтказиб, ота-оналар мажлисида улар учун аччиқ гапларни эшитиб қийналсангу, улар бўлса…\nОила қургач, келин тилни ширин қилиб, қайнонасининг дуосини олса, эрининг кўнглига йўл топса, бас – бахтли бўлади, деб уқтиришганди унга. Лекин ҳаёт кутилмаган синовлари билан ўтдан олиб сувга ташлашини қаёқдан ҳам билсин…\nТўлқинжон билан Фаридахон совчи орқали танишиб, оила қурган бўлсалар-да, бахтли яшаб кетишди. Пазандаю чаққон келин таърифланган Фарида бу баҳони оқлаш учун астойдил ҳаракат қилди. Бирин-кетин икки ўғил кўришди. Ҳаммаси рисоладагидек кетаётганди. Бироқ атрофдагиларинг бахтли бўлмагунча бахтинг тўкис бўлмас экан. Қайноғаси ва овсинининг турмуши яхши эмасди. Эр-хотин арзимас нарсага ҳам уришиб кетаверишар, жанжал ур калтак-сур калтаккача бориб етарди. Овсинининг икки боласи шундай кунларда «янга-янга»лаб уларнинг уйига беркиниб олишарди. Фариданинг жуда ҳам раҳми келарди.\nОхири қайнонаси алоҳида яшашса тинчиб кетишар, деган мақсадда рўзғорини бўлак қилиб, икки кўча наридаги бобосининг ҳовлисига кўчириб чиқарди. Бироқ аҳвол ёмонлашиб бораверди. Қайноғаси оиладан тобора безиб, кўча-кўйда ичиб юрадиган одат чиқарди. Уйда жанжал бўлган вақтларда эса овсинининг болалари уларнинг уйига қочиб келишарди. Бу норасидаларга бутун маҳалла ачинарди. Шундай бўлса-да, овсини ҳамма нарсадан воз кечиб, ҳатто болаларини ҳам ташлаб кетиб қолиши ҳеч кимнинг етти ухлаб тушига кирмаганди. Аввалига қайнонаси аразлаб онасиникига кетгандир, бир-икки кунда қайтиб қолар деб ўғлини тинчлантирди ва набираларини уйида олиб қолди. Овсини эса ота уйига ҳам бормай, ёшликдаги муҳаббати билан топишиб, Тошкентга қочиб кетганини эшитганлар бу хабарни оқизмай-томизмай етказишди. Қайноғаси янада кўпроқ ичиб, пичоққа ёпишадиган, қайнонасининг юраги тез-тез хуруж қиладиган бўлди. Бу ёқда болалари «онам»лаб йиғлашни қўймайди…\nХуллас, овсини қочиб кетганидан кейинги бир йил ниҳоятда қийин ўтди. Охири қайнонаси ўғлини уйлантириб тинчлантирмоқчи бўлди. Янги овсинни тушириб келганларида Фарида энди ҳаммаси яхши бўлади, қайноғам болаларини бағрига олиб тинчгина яшайди, деб умид қилди. Чучварани хом санаган экан.\nАввалига ўзининг бошига катта бахтсизлик тушди. Ҳомиладор эди, оиладаги муҳит таъсиридами ёки Яратганниг бир синовими, хуллас, учинчи фарзанди ногирон туғилди. Шифокорлар болага алоҳида парвариш зарурлиги, йилда камида икки марта Тошкентдаги шифохоналарда даволаниб туриш лозимлигини уқтиришди. Бечора гўдак марказий асаб тизимида нуқсон билан туғилганди. Фариданинг дарди дунёси қоронғи бўлди, аммо начора, яшашда давом этиши, боласини оёққа қўйиши керак эди.\nҚайноғасининг оиласи барибир тинчиб кетмади. Қайноғаси ичишни ташламагани етмагандек, овсини ўгай фарзандларни чиқиштирмай қўйди. Болалар яна бувисиникида яшай бошлашди. Рўзғор катта, бунинг устига ногирон фарзандни даволатиш учун кўп маблағ керак эди. Тўлқинжон Кореяга ишлагани кетди.\nИлгари Фарида қайноғасининг болаларини Худо йўлига, савоб учун индамай парваришлаб юрарди. Кенжатойи туғилгач, ҳатто ўзининг катталари учун ҳам етарли вақт ажратолмай қолди. Яхшики, акасию сингиллари, ота-онаси бор экан, ёрдам бериб туришди. Олти яшар қизи ва уч ёшли ўғли кўпинча ота-онасиникида бўларди. Кенжатойи бир ёшга тўлганда, каттаси мактаб ёшига етдию, болаларини қайтариб олиб келди. Энди ўзининг уч фарзанди, қайноғасининг иккитаси, бетоб қайнона – бари елкасида эди.\nҚайноғасининг бир ўғилу бир қизи ўсмирлик даврига қадам қўйганди. Улар билан ҳеч ким астойдил шуғулланмас, назорат қилмас, қолаверса, оиладаги танг муҳит ҳам ўсмирларнинг хулқига ўз муҳрини босганди. Фарида уларга бурнидан ортиқ гапиролмас, рўзғор ишларида бирон ёрдам кутиш у ёқда турсин, ҳатто кичкинтойи билан ярим соатгина ўтириб туришни ҳам илтимос қила олмасди.\nҚайноғаси эндигина ўн учга қадам қўйган қизига мобил телефон совға қилиб, ўзича оталик вазифасини бажарган бўлди. Қиз уззукун шу телефондан бўшамасди. Унинг ўн икки ёшли укаси эса эрталабдан кечгача аллақаёқларда санғиб юрарди. Уйдан бир неча марта қимматбаҳо буюмлар йўқолганда, аввалига Фарида, болалар у ер-бу ерга ташлагандир, деб ўйлади. Кейин шубҳа туғилди. Бир куни қайноғасининг ўғли шкафдаги оилавий жамғармадан пул ўмараётганини ўз кўзи билан кўриб, ҳаммасига амин бўлди. Қайнонасига бу ҳақда оғиз очганди: «Энди бу шўрлик тирик етимларни сиз ҳам сиғиштирмаяпсизми? Еётган бир бурда нони малол келяптими?» қабилидаги гапларни эшитди. Узоқдаги эрига бу ҳақида миқ этолмади. Худодан сабр тилаб, болаларига бирдек яхши муомала қилиб, яшашда давом этаверди.\nБу орада қайноғаси яна бир ўғилли бўлди. Катта фарзандларини олиб кетиш, тарбияси билан шуғулланиш ҳақида умумун ўйламасди. Қизининг туғилган кунида оталик ҳисси бирданига жўш уриб кетган қайноға қўйнию қўнжини тўлдириб кириб келди. Фарида эрталаб қайнонасининг юраги хуруж қилиб, шифокор чақиришгани, етмаганига кичкинтойи ҳам иситмалаётгани учун туғилган кун ҳақида унутиб қўйди. Қайноға бўлса ҳеч нарсани суриштирмай ўшқира кетди:\n– Ҳа, келинпошша, бизнинг эркатойимизни намунча камситмасангиз? Билмасангиз, билиб қўйинг – мен рози бўлганим учун бу ҳовлида яйраб-яшнаб ўтирибсиз. Укам жўнатаётган жарақ-жарақ пуллардан озгина сарфласангиз, ўлиб қолармидингиз?\nШу заҳотиёқ қизи ҳам чақишга тушди:\n– Ада, янгам бизни ёмон кўради. Укамни ўғрига чиқарди. Мен боласига қарамаганим учун сиз совға қилган телефонни кечаси олиб қўйди. Бугун эрталаб сиз келишингизни билиб қайтариб берди. Бизни уйдан ҳайдавормоқчи!\n– Ўзини ҳайдавормай тағин чурвақалари билан!.. Ҳўв, менга қара, шу уйда ўтирибсанми, онамга ҳам, болаларимга ҳам қарайсан! Бўлмаса, думларингни тугвораман!\nФарида ортиқ чидаб туролмади:\n– Муллака, шу қатъиятингизни уйингиздаги аёлингизга кўрсатсангиз, оилангиз масъулиятни зиммангизга олсангиз, болаларингиз бировнинг қўлига қарам бўлмай, отаси ва ўгай бўлса-да, онаси бағрида яшармиди?! Оила қураётганда, фарзанд кўраётганда буларнинг тақдирига масъулиятди бўлиш кераклигини ўйлаб кўрганмисиз ўзи? Сиз оилада катта ўғилсиз, аммо ойижон икки марта уйлантириб ҳам сиздан тинчиганлари йўқ. Шу ҳақида ўйлаб кўринг! Ёқмаётган бўлсам, кетавераман. Хотинингизни олиб келиб, болаларингиз билан яшайверинг шу ерда.\nОрага қайнонаси тушди, бир балонинг олдини олди. Шу куни Фарида эри кетгандан бери илк бора ўксиб-ўксиб йиғлади. Пешонасининг шўрлиги, икки жон учун ҳам оғирлик қиладиган ташвишлардан эзилиб кетгани, болалари учун ҳам барчасига чидашга мажбурлигини ўйлаб, сиқилди. Бироқ «сюрприз»нинг каттаси ҳали олдинда экан…\nОрадан бир ҳафта ўтгач, қайноғасининг иккинчи хотини телефон қилиб қолди. Қайнонасини сўради. Тўйга кетганини билиб, бутун аламини овсинига қарата соча бошлади:\n– Қайнонангизга айтиб қўйинг, бу алкаш ўғлига сарф қиладиган ортиқча умрим йўқ. Мен ҳам бир марта дунёга келаман. Кундошим бекорга кетмаган экан, менам боласини ташлаб кетвораман. Ана, олиб боқа қолинглар. Иккитаси сиққан уйга учинчиси сиғмайдими?»\nФарида ҳамма нарсани қабул қилганда ҳам, фарзандидан воз кечган аёллар мантиғини ҳеч тушуна олмасди. Наҳотки, туғаётганда «отаси яхши бўлса боқаман» деган фикрда бўлган? Умуман, нима мақсадда оила қургану, нима учун яшаб юрибди? Болалар-ку, катта бўлиб кетишар, лекин улардан қандай инсонлар етишиб чиқади? Ахир ҳар бир бола ота-она бағрида, тўлиқ оилада катта бўлиш ҳуқуқига эга. Эсли-ҳушли, вояга етган икки инсон ўзаро оила ришталарини боғлаётганда аввало бўлажак фарзандлари олдида улкан масъулиятни зиммаларига олаётганларини англасалар, ажралишлар, тирик етим болалар сони камаярмиди?..\nФаридани «Энди нима қиламан?» деган савол эмас, «Шўрлик кичкинтойнинг гуноҳи нима?» деган оғриқли ўй кўпроқ ўйлантирарди.\nКатегория: HIKOYALAR / ХИКОЯЛАР | Просмотров: 820 | Добавил: iphone | Рейтинг: 0.0/0


Миллат келажагига дахлдор савол / ADOLAT ижтимоий-сиесий газетаси\nМиллат келажагига дахлдор савол\nТарихнинг шундай давр ва лаҳзалари бўладики, вақт тушунчаси уларнинг маъно-моҳиятини тўла очиб беришга ожизлик қилади. Чунки, қатрада қуёш акс этганидек, бу лаҳзалар миллатнинг тақдирига, миллий ва маънавий тараққиётига бевосита дахлдор бўлиб, тарих саҳифаларига мустаҳкам нақшланиб қолади.\nЙигирма бешинчи довон\nЙигирманчи аср адоғида халқимиз оламшумул тарихий ғалабага эришди — истибдод занжирлари узилиб, мустақилликка эришдик, тақдиримизни ўз қўлимизга олдик, қизил салтанат исканжасидан, унинг ғайриинсоний мафкураси ва сохта қадриятларидан озод бўлдик. Ўта оғир ва мураккаб шароитда қўйган дастлабки қадамларимиз даврнинг қалтис синовларига тўғри келди, не бахтки, халқимизнинг буюк бардоши, сабр-қаноати боис, бу синовлардан зиён-заҳмат кўрмай, тинч-омон ўтиб олдик, янги жамият барпо этиш, янги баркамол авлодни вояга етказиш йўлидаги ҳаракатларимиз асло сусаймади.\nДавлатимиз раҳбари бошчилигида ўзимизга хос ва мос йўл танлаб, мақсад-вазифамизни аниқлаб олганимиз, ўз кучимизга, ички имкониятларимизга таянганимиз, ташқаридан қарз олмаганимиз, узоқни ўйлаб иш тутганимиз айни муддао бўлди. Истиқлол шароитида кечган йигирма беш йиллик умримизнинг ҳар тонги бизни ҳам, мустақилликни ҳам улғайтирди, вояга етказди. Бу улуғ неъмат ҳар биримизнинг қалбимизга, онг-шууримизга шу қадар чуқур сингдики, эндиликда ҳеч ким ўзини ҳуррият туйғусидан айро ҳис эта олмайди. Мустақиллик ҳаётимиздаги энг улуғ ва энг азиз байрам, эришган оламшумул ютуқларимиз бизнинг, фарзандларимизнинг, келажак авлодларнинг фахр-ифтихори, ҳаётининг мазмуни бўлиб қолди. Бир сўз билан айтганда, йигирма бешинчи довонга ҳам зафарли одимлар билан етиб келдик!\nАна шундай фарахбахш лаҳзаларда дўппини бошдан олиб, ўтган умрни, ўзинг босиб ўтган йўлларни сарҳисоб қилгинг келади. Беихтиёр хаёлингга бугунги ҳаётимизнинг бош ғоясига айланиб улгурган “Кеча ким эдигу бугун ким бўлдик?”, деган савол келади ва унга жавоб излай бошлайсан. Бу жуда улуғ ва залвори беқиёс савол. Чунки у миллатнинг, халқнинг, эл-улуснинг ўтмиши, бугуни ва келажагига дахлдор.\nҲақиқатга айланган афсона\nЖурналистика соҳасида фаолият юрита бошлаганимга ҳам ўттиз йилдан ошиб қолди. Ўтган йилларда қораланган ва турли газета-журналларда чоп этилган ёки чоп этилмай қолиб кетган мақолаларимнинг салмоғи ҳам шунга яраша. Баъзан уларни қайта мутолаа қилар эканман, сарғайган сатрлар ортида қолиб кетган кечаги кун кўз олдимда яққол намоён бўла бошлайди.\nНаманганлик дўстим Тўрамирза Орипов шундай эслайди:\n– Саксонинчи йиллар охирлари эди. Водийдан яқинларимнинг бири оғир хасталиги ҳақида хабар келди. Шошиб йўлга тушдим. У пайтлари машиналар фақат кундузлари юрарди. Аммо... ёмғир сабаб йўл бузилиб, дабдаласи чиқиб ётган экан. Суриштирсак, “Бугун тузатамиз... эртага...” дейишади. Бир ҳафта Қамчиқ довонида қолиб кетдим...\nИжодкор сифатида бир пайтлар наинки кўлик, ҳатто одам пиёда юрса ҳам ваҳима босадиган Қамчиқ довони ўрнида замонавий, теп-текис йўлни кўрганимда, иккита туннелдан ўтганимда лол қолганлигим чин. Буни қарангки, қисқа вақт орасида Ангрен — Поп йўналишида 124 километрлик электрлаштирилган темир йўл ишга тушди. Тан олайлик, бу воқеликни йигирма беш йил аввал ҳатто тасаввур этиш ҳам мушкул эди. Довон орқали темир йўл-а! Қаранг, шундоқ поездга ўтирамизу, Қамчиқ орқали ўтиб, водийда пайдо бўлиб қоламиз. Афсонанинг чинга айлангани эмасми бу...\nБу ўринда юртимизда рўй бераётган фавқулодда ўзгаришларнинг фақат биттасини тилга олдим, холос. Бежиз “Томчида қуёш акс этади”, дейишмайди. Зеро, бундай одамнинг ақлини шоширар даражадаги ўзгаришлар, шукрки, мамлакатимизда бисёр ва бисёр.\nВақт қанчалар шиддат билан олдинга интилмоқда. Тараққиёт эса тезликда ундан ҳам ўтиб кетгудай. Зеро, куни кеча афсона, чўпчак бўлиб туюлган тушунчалар қисқа фурсат ичида ҳақиқатга, воқеликка айланмоқда. Балки шу сабаблидир, баъзан ён-атрофни, ҳаётни кузата туриб ҳайратингни яширолмайсан. Энг муҳими эса, воқеликка мутаносиб равишда одамлар ўзгарди, онг-тафаккур ўзгарди. Демак, янги даврнинг янги одамлари, янги авлоди шаклланди.\nШубҳасиз, ҳар қандай катта ёхуд кичик муваффақиятга ўз-ўзидан, сеҳргар таёғининг бир ишораси билан эришиб қолинмайди. Юртимизда қўлга киритилган ҳар бир ютуқ, ижобий кўрсаткич, фахрланишимизга арзийдиган кўпдан-кўп натижалар, залворли рақамлар ортида ҳам фидокорона ва машаққатли меҳнат, доимий шижоат, изчил изланиш, энг асосийси, адолатли сиёсат турибди. Тараққиёт йўлида барқарор суръатлар билан қадам қўяётган, обод ва фаровон ҳаёт қурилаётган юртимизда рўй бераётган ўзгаришлар маҳобати ва аҳамияти эса йиллар ўтиши билан тобора каттароқ, тобора залворлироқ мазмун-моҳият касб этиб бораверади.\nАйтинг-чи, Қамчиқ довонидан ошиб ўтишни ҳафталаб кутган кунларимизни унутиб бўладими? Яна айтинг-чи, водийга замонавий, юмшоққина ўриндиқли вагонларда қатнаётган юртдошларимизнинг тилларида шукрона бўлса, бу эзгу сабабнинг оқибати эмасми?!\nКимсиз ўзи, биродар?\nЯқинда мақолаларимнинг бирида “Ахир биз шундай кунларни кўрдикки, эсласанг, номусдан қизариб кетасан киши, баъзан хаёлдан “Ростдан ҳам шундай бўлганди-я. Хўп ғалати замонлар бўлган экан-да”, деган юпатгувчи ўй ҳам ўтади”, деб ёзгандим. Даврада танишлардан бири илмоқли гап қилиб қолди:\n— Шу, сиз журналистлар ҳам баъзан жуда ошириб юборасизлар-да. Нима, кечаги кунимиз шунчалик ёмонмиди...\nТўғриси, ўзини зиёли сановчи бу инсоннинг саволига жавоб бергим келмади. Чунки унинг ўзи ҳам, саволи ҳам жавобга арзимасди. Лекин уйга келгач кўнглимдаги гаплар қоғозга тўкилди.\nБугун қайси бир пучмоққа беркиниб олиб, пана-пастқамда биз қўлга киритаётган ютуқлар, мамлакатимиз забт этаётган улкан марралар, шоирона ташбеҳ билан айтганда, она Ўзбекистонимизнинг дунё ҳамжамияти кўз ўнгида муаззам ва муҳташам осмонўпар иморат каби қад ростлаб бораётганини кўролмаётганлар орасида ўзи туғилиб, вояга етган юрт тараққиётига тариқча ҳисса қўшмаган айрим миллатдошларимиз ҳам борлигига ачиниб кетасан.\n“Исминг нима ўзи, сен кимсан, қайси тупроқда туғилиб, қай гўшада вояга етгансан? Нега ичинг бу қадар кир, нега бунчалик тубанлашиб кетгансан?” деб сўрагинг келади улардан.\nАфсуски, бунинг иложи йўқ. Чунки улар соялар. Ҳа-ҳа, айнан соялар. Уларни бошқача атаб бўлмайди. Чунки фақат соягина бировларга эргашиб юради. Фақат соянинггина ўз йўли, ўз мақсад-муддаоси, ўз борар манзили йўқ!\nУлар ўз туғилган тупроғи, сув ичган ариғи, таом еган дастурхонига тош отаётганидан уялмайди. Улар кимларнингдир ялоғини ялаб, итга ташланган суяк каби ерга отиб юборилган уч-тўрт чақасини териб олишдан ор қилмайди. Ўзларича “Биз демократмиз”, деб аюҳаннос солишдан чарчашмайди. “Ҳой, демократбой, сен кимсан ўзи? Бундай ранг-рўйингни кўрсат, исми-шарифингни айт?” деб сўрасангиз саволингиз сувга тушган тошдек ном-нишонсиз кетади. Яъни, жавобсиз қолади. Чунки улар ёлғон сотиб кун кўраётганликларини яхши билишади.\nСоялар ёруғликда, нурда аниқроқ кўзга ташланади. Бу ҳақда ўйлаганда, тўқсонинчи йиллар бошида уруш гирдобига тортилган халқимизнинг юрагига олов солиб, бунёдкорликка, қуриш ва яратиш ишига сафарбар этган, ўзбек халқининг қадри баланд ва бағри бутун эканини дунёга кўз-кўз этиб келаётган Юртбошимиз сиймоси хаёлимда жонланади.\nУлуғ шоирларимиздан бири шундай деган эди: “Биз ҳақиқатни айтишни маддоҳлик деб билмаслигимиз керак! Ота-онага иззат-ҳурмат кўрсатиш, она Ватанни севиб ардоқлаш, жондан азиз халқини, беқиёс аждодларини улуғлаб, мўътабар заминимизни обод этаётган Йўлбошчининг хизматини эътироф этиш асло хушомад эмас, балки дилдаги меҳр ва эҳтиромни изҳор этишдир!”\nЙигирма беш йил...\nБу йилларнинг ҳар бири иқтисодий, маънавий юксалиш, ўзликни англаш, дунё кенгликларига чиқиш, жаҳон ҳамжамияти сафларида ўз ўрнимизни эгаллаш йўлида муҳим пиллапоя бўлди десак, муболаға бўлмайди. Бу йиллар, чиндан ҳам, ёш мустақил давлатимизни халқаро сиёсий, иқтисодий, маданий, илмий-техникавий ҳамкорлик майдонларига олиб чиқди, обрў-эътиборини мустаҳкамлади. Айни чоғда, дунёнинг талабчан нигоҳи кейинги чорак асрда Ўзбекистон деб аталмиш тинч ва осуда, бағрикенг, халқи меҳнаткаш, саховатли гўшага бурилди. Тарихан қисқа вақт ичида қўлга киритган ютуқларимиз, ялпи ички маҳсулотнинг ўсиши ўн бир йилдан бери саккиз фоиздан кам бўлмаётгани, халқимизнинг харид қуввати ошаётгани, дунёнинг ривожланган мамлакатларини ларзага солган молиявий танглик пайтида ҳам иқтисодий ўсишда барқарор натижаларга эришиб келаётганимиз, аҳоли турли қатламлари мамлакатимизда кучли ижтимоий ҳимоя остида эканлиги, давлат ўтиш даврининг бош ислоҳотчиси сифатида ўз вазифасини тўла-тўкис бажариб келаётгани таниқли сиёсатдонлар, иқтисодчи мутахассисларни беэътибор қолдирмади. Яқинда Шанхай ҳамкорлик ташкилотининг Тошкентдаги саммити муносабати билан мамлакатимизга ташриф буюрган давлат раҳбарлари, таниқли сиёсатдонлар Ўзбекистон танлаган йўлнинг нақадар ҳаётий ва халқчиллигини ўз кўзлари билан кўрдилар, аср қурилиши ҳисобланмиш Ангрен—Поп электрлаштирилган темир йўлининг очилишига гувоҳ бўлдилар.\nАйтинг-чи, бу кунлар, бу ютуқлар билан фахрланмай бўладими?!\nОзодликдан бошланган ободлик\nГазета тахламларини варақлайман. Бундан ўн йил аввал “Халқ сўзи” газетасида Ўзбекистон Қаҳрамони, машҳур халқ устаси Абдуғани Абдуллаев билан “Юрт ободлиги, кўнгил ободлиги” сарлавҳали суҳбатимиз чоп этилган эди. Шу ўринда ана шу суҳбатдан бир иқтибос келтирсак.\n“...1989 йилнинг 25 июни. Қўқони латифда ўқ овозлари саросима қўзғаб, одамлар жунбушга келган ва денгиздек тошаётган ўша кезларда янги сайланган Ўзбекистон раҳбари Ислом Каримов нотинч шаҳримизга, беҳаловат ҳаётимизга кириб борган. Хўрланган ва ҳақоратланган, ҳаётдан тўйиб кетган одамлар билан юрагини очиб гаплашган.\nЎшанда Ислом Абдуғаниевич ҳамманинг дардини бирма-бир эшитиб шундай деган эди: “Барака топгурлар, бир ҳақиқатни қулоғимизга қўрғошиндай қуйиб олишимиз керак, тинчлигимизни, хавфсизлигимизни, оиламизни, фарзандларимизнинг келажагини ўзимиз ҳимоялашимиз зарур, ўз кучимизга ишониб ва таяниб иш кўришимиз даркор.\nШу мақсад йўлида мен доимо сизлар билан биргаман, чунки бу қонли воқеалар нима эканини яхши биламан! Ҳаётимиздаги қийинчиликларни биров келиб, ҳал қилиб бермайди. Буни ўзимиз биргаликда бартараф этамиз. Сизлардан, айниқса, ҳаётнинг паст-баландини кўрган ёши улуғ кишилардан илтимосим шуки, ҳамма жойда тинчлик бўлсин, вазминлик билан тартиб ўрнатиб, кучимизни, ақл-идрокимизни яхши ишларга сафарбар этайлик. Келажак тақдиримизни ўз қўлимиз билан яратайлик!”\nМана шу ёлқинли даъват ҳамон қулоқларим остида акс-садо бериб турибди.\n... — Мен ҳикоямни бежиз ўша қонли ва саросимали кунлардан бошлаганим йўқ, — дейди эл-юрт ҳурматига сазовор уста Абдуғани Абдуллаев. – Биз ўша долғали замонда бир жасур инсон ҳиммати билан муқаррар ҳалокат гирдобидан чиқиб олдик, кейин тақдиримизни ўз қўлимиз билан яратмоққа киришдик. Ўтган вақт мобайнида юрт ободлиги, кўнгил ободлиги йўлида мисли кўрилмаган эзгу ишлар қилиндики, буни бугун бутун дунё кўриб, тан олиб турибди!..”\nАйтинг-чи, у кунларни унутиб, хотирдан ўчириб бўладими?!\nШу ўтган йиллар ичида мамлакатимизда янгича дунёқарашга эга, мустақил фикрлашга қодир навқирон авлод камол топди. Бу авлод миллатнинг эртаси, келажаги, мамлакатимизнинг истиқболи ўзларига бевосита боғлиқ эканини яхши тушунади ва бу масъулиятни қалбан ҳис этади. У ёки бу мамлакатнинг ноёб бойликлари, хазинаси ҳақида фикр юритиладиган бўлса, ҳеч муболағасиз айтиш мумкинки, бугунги ёш авлод халқимизнинг ҳеч нарсага қиёслаб бўлмайдиган бебаҳо маънавий хазинаси, муқаддас бойлиги ҳисобланади, деб бемалол айта оламиз ва бу бойлик билан ҳақли равишда фахрланамиз. Давлатимиз раҳбари таъбири билан айтганда, биздан кўра кучли, билимли, доно ва, албатта, бахтли бу авлод ўз ота-боболари орзу қилган буюк чўққиларни забт этишлари, озод ва обод Ватанда тинч-тотув умргузаронлик қилишларига шубҳа йўқ. Бразилиянинг Рио-де-Жанейро шаҳрида ўтказиладиган ХХХI ёзги Олимпия ўйинларида иштирок этиш учун йўл олган Ўзбекистон спорт делегацияси сафларига кўз ташлаган киши бунга қатъий ишонч ҳосил қилади. Мамлакатимиз ёшлари орасида ўтказилаётган “Кеча ким эдигу бугун ким бўлдик? Эртага қандай юксак марраларни эгаллашимиз керак?”, “Биз — келажаги буюк юрт фарзандларимиз”, “Инновацион ғоялар”, “Ёшлик баҳори”, “Ўзбекистон — Ватаним менинг“, “Юрт келажаги” кўрик-танловлари, фестиваллар мамлакатимизнинг минглаб шижоатли, фидойи ёшларини ягона мақсад йўлида бирлаштиргани, улар қалбида ватанпарварлик туйғуларини янада жўш урдиргани ғоят муҳимдир. Бир сўз билан айтганда, истиқлол йилларида ёшларга кўрсатилаётган беқиёс эътибор ўзининг ижобий самараларини бермоқда.\nАйтиш керакки, истеъдодлар миллатнинг ноёб мулки ҳисобланади. Қаердаки, уларга имкон берилса, меҳнат ва изланишлари ўз вақтида рағбатлантирилса, шу ерда ҳаёт янада фаровон бўлади, турмуш гўзаллашади. Шўролар замонида бунинг тамомила акси бўлди. Бугун мамлакатимиз пойтахтида, вилоятларда, шаҳар ва туманларда ҳунармандлар, ишбилармонлар, тадбиркору ихтирочи ватандошларимизнинг ижод намуналари намойиш этилаётган кўргазмалар билан танишар эканмиз, бу фикрнинг нечоғли тўғрилигига ишонч ҳосил қиламиз.\nЙигирма беш йил — тарих учун кўп муддат эмас. Аммо бизнинг энг катта ютуғимиз шундаки, бу йилларнинг ҳар дақиқаси бунёдкорлик, янгиланиш, дунёга чиқиш мақсади билан чуқур мазмун ва моҳият касб этди. Ҳаёт, тараққиёт асло тўхтаб қолмайди. Шундай экан, бугунимиз қатори эртанги кунимиз ҳам, келажагимиз ҳам янада сермазмун, янада улкан ютуқларга, муваффақиятларга бой бўлиши шубҳасиз.\nЭнди яна бир марта дўппини бошдан олиб ўйлаб кўрайлик: Кеча ким эдигу бугун ким бўлдик? Эртага қандай юксак марраларни эгаллашимиз керак?!.\nВақт бамисоли тезоқар дарё, дейдилар. Беш йил аввал, худди шу кунлари навбатдаги сайловларга тайёргарлик кўраётган эдик....\nАмалий ишлар эл ишончини оширади...\nЮқоричирчиқ туман партия кенгашида тузилган ишчи гуруҳи аъзолари “Сирғали” маҳалласи аҳли билан мулоқотда бўлишди....\nБир заводда 3 йил ишладим.\nЁшим 25 да. Бир заводда 3 йил ишладим. Корхона тугатилиши билан ишдан бўшатилдим.\nҲар бир оилада фарзандларнинг соғлом туғилиши ва баркамол бўлиб вояга етиши, аввало, оналарнинг соғлиғи билан узвий боғлиқ...


BBC Uzbek - O'zbekiston - Эски автомобиллар Қамчиқ довонига қўйилмаяпти\nЭски автомобиллар Қамчиқ довонига қўйилмаяпти\nСўнгги янгиланиш 9 октябр 2012 - 11:02 GMT\nЙил сайин "ёш автомобиллар"нинг Қамчиққа чиқишига ижозат берилади.\n1 октябрдан Фарғона водийси вилоятларини Ўзбекистоннинг бошқа ҳудудлари билан қуруқлик орқали боғлайдиган Қамчиқ довонидан юрмоқчи бўлган автомобиллар техник ҳолати текшириладиган янги тартиб жорий этилган.\nЯнги қарор асосан баланд тоғли йўлдан юрадиган юк автомобилларига қаратилган.\nЭнди агар автомобил 25 йил олдин ишлаб чиқарилган бўлса, бундай транспорт воситасининг довон йўлига чиқишига рухсат этилмайди.\nВа Қамчиқ довонидан юриш учун Ўзбекистонда тегишли идоралардан автомобил учун рухсатнома олиш талаб қилинади.\nЎзбекистон Ички ишлар вазирлиги ва Ўзбекистон Автомобил ва Дарё транспорти агентлиги тасдиқлаган қарорга кўра, 2014 йил ўртасидан 20 йиллик юк автомобиллари, 2016 йил 1 июлидан эса ишлаб чиқарилганига 15 йил тўлган транспорт воситаларининг Қамчиққа чиқиши тақиқланади.\nАсли номи "кам чиқ" сўзларидан олинган деб айтиладиган Қамчиқ довони Тошкент вилоятини Наманган вилояти билан боғлайди.\nДовон баландлиги денгиз сатҳидан 1200 метрдан баланд.\nЎзбекистон мустақиллиги йилларида Қамчиқ довонидан ўтадиган автомобил йўлини кенгайтириш ва хавфсизлигини ошириш йўлида кенг миқёсли ишлар амалга оширилди.\nҚиш пайтида қор кўчкилари кўп юз берадиган жойларида икки туннел қуриб фойдаланишга топширилди.\nҚор кўчкилари хавфи юзага келганда довон орқали қатнов тўхтатиб қўйилади.\nШунга қарамасдан, Қамчиқда инсонлар ҳалок бўлишига олиб келган қор кўчкилари, бахтсиз йўл-транспорт ҳодисалари рўй берган.\nОлимжон, Тошкент: Янги қарор жуда тўғри чиқарилган. Бу қарор олдинроқ чиқарилганда ааъло нур бўлар эди. Кўп Камаз юк машиналари 10 тонна юкка мўлжалланган бўлсада 15 тонна юк ортганлигини кўп эшитганман. Бу албатта транспорт воситасини бошваришда техник кафолат бера олмайди. Ўзбекистон Ички ишлар вазирлиги ва Ўзбекистон Автомобил ва Дарё транспорти агентлиги тасдиқлаган қарорни энг яхши қарор деб ўйлайман.\nФарғона водийсига Қамчиқ довони оша темир йўл режаси - иқтисодми ё сиёсат?


БМТнинг Сурия бўйича вакили Лаҳдар Браҳимий ҳар қандай ҳарбий амалиёт Хавфсизлик кенгаши томонидан маъқулланиши керак демоқда.\nБритания Бош вазири Дэвид Камерон Twitter Сурияда “тинч аҳолини ҳимоя қилиш учун барча чоралар кўриш” хусусидаги резолюция лойиҳаси Хавфсизлик кенгашининг чоршанба куни кечқурунга белгиланган йиғилишида тақдим этилишини билдирди.\nЧоршанба куни Ҳаага шаҳрида сўзлаган БМТ Бош котиби Бан Ки Мун эса 21 август куни кимёвий ҳужум уюштирилгани иддао қилинган жойда текширув ўтказаётган БМТнинг қуроллар бўйича экспертлари ўз вазифасини бажариши учун уларга “вақт берилиши кераклиги”ни урғулади.\nУндан олдин Россия Ташқи ишлар вазири Сергей Лавров БМТнинг Сурия бўйича вакили Лаҳдар Браҳимий билан телефон сўзлашуви пайтида яна бир бор Сурияга ҳарбий зарба бериш бу мамлакат ва Яқин Шарқ минтақасидаги вазиятни беқарорлаштиришидан огоҳлантирди.\n28 август куни Эрон давлат тедевидениесига интервю берган Эрон Ташқи ишлар вазири Жавод Зариф Сурия ва унинг теварагида кечаётган воқеаларга бундай муносабат билдирди.\n- Ҳар қандай хавфли ҳаракат ёки бу минтақага хорижий аралашув шубҳасиз, Сурия чегарасидан ташқарида салбий оқибатга эга бўлади ва бутун минтақада аланга ёқади, дея баён қилди Эрон Ташқи ишлар вазири.\nЧоршанба куни БМТ экспертлари 21 август куни кимёвий ҳужум уюштирилгани иддао қилинган Дамашқ яқинидаги жойга далиллар йиғиш учун жўнаб кетди.\nДушанба куни БМТ вакиллари мерганлар ҳужумига учрагани сабабли текширув тўхтатилган эди.\nСешанба куни АҚШ Вице-президенти Жозеф Байден юзлаб тинч аҳолини ўлдириш учун Сурия ҳукумати кимёвий қуролдан фойдаланганига “шубҳа йўқ”лигини ва бунинг учун жавобгарликка тортилиши лозимлигини урғулади.\n- Президент Обаманинг кўрсатмасига мувофиқ ҳаммамиз ва хавфсизлик бўйича унинг маслаҳатчилари хорижий ҳамкорларимиз билан яқин мулоқотда бўлиб турибмиз. Президент ва мен, ҳимоясиз эркаклар, аёллар ва болаларга қарши кимёвий қуроллар қўллаганлар жавобгарликка тортилиши шарт деб ҳисоблаймиз, дея баён қилди АҚШ вице-президенти.\nАҚШ расмийлари келаси кунлар давомида Қўшма Штатлар ҳужум ҳақида разведка маълумотлари йиғиш ишларини жадаллаштиришини маълум қилди.\nАҚШ Мудофаа вазири Чак Ҳейгел сешанба куни BBCга берган интевюсида агар президент Барак Обама буйруқ берса, АҚШ кучлари Сурияга зарба беришга тайёр эканини билдирди.\nБритания Бош вазири Дэвид Камерон пайшанба куни Сурия бўйича парламентнинг фавқулодда йиғилишини чақирган.


Киев – Москва - Брюссел мулоқот бошлади\n28 июн 2022, Тошкент вақти: 05:41\n8 январ куни Брюсселда ЕИ раҳбарлари билан учрашув ўтказаëтган Газпром раҳбари Алексей Миллер¸ Европа дуч келган газ бўҳрони учун Москва айбдор эмаслигини таъкидлади.\nРоссия ва Украина ўртасида давом этаëтган газ жанжалидан Европа давлатлари газсиз қолаëтган айни кезда¸ томонларни муросага келтириш уринишлари кучайди.\n2009 йилнинг 1 январидан Россия Украинага газ узатишни тўхтатганидан сўнг бошланган можаронинг еттинчи кунида ниҳоят Газпром ва Нафтогаз ширкати раҳбарлари юзма-юз учрашдилар.\nЎтган йилнинг сўнгги кунларида 2009 йилги газ нархи бўйича келиша олмай тарқаб кетган Москва ва Киев расмийлари ҳозирга қадар газ бўҳрони учун бир-бирларини айблаб келдилар.\nГазпром раҳбари Алексей Миллер билан сўзлашувдан чиқибоқ ЕИ расмийлари билан учрашиш учун Брюсселга келган Украинанинг Нафтогаз ширкати раҳбари Олеҳ Дубина¸ Москва учрашуви ҳақида эҳтиëткор оҳангда гапирди.\n- Биз кеча Москвада Украина талабининг шарти эмас¸ балки илтимосига кўра¸ Россия газини Украина орқали Европага юборишни қайта бошлаш масалани муҳокама қилдик. Украина ўз ғарбий сарҳадига етиб келган Россия газини тўлиғича Европага етказиш мажбуриятини зиммасига олади¸ деди Украина газ ширкати раҳбари Дубина.\nУкраинани ўз транзит қувурларидан Европага мўлжалланган газни ўғирлаганликда айблаган Россия томони¸ юборилаëтган газ миқдорини ўғирланаëтган газ ҳажмида қисқартиришга қарор қилди.\nАйни пайтда Украина томони¸ ўз ҳудудидан Европага борадагиган тўртта транзит газ қувурининг барини ëпиб қўйди ва Россияни газ узатишни мутлақ тўхтатганликда айблади.\nНафтогаз раҳбарига кўра¸ 7 январ куни Москва ва Киев раҳбарлари ўзаро айбловларда қанчалик асос борлигини текширишга аҳд қилишган.\n- Кеча Россия ва Украина президентлари телефон орқали гаплашдилар. Россия томонининг Украина газ ўғирлаяпти¸ деган айбловлари юзасидан президентлар нафтогаз ва Газпром ўртасида қўшма комиссия тузиш ва бу каби муаммо ва айбловларга барҳам бериш борасида келишиб олдилар¸ деди Нафтогаз раҳбари Олеҳ Дубина.\nГазпром ва Нафтогаз раҳбарлари ўзаро учрашувдан сўнг пайшанба куни Брюсселга келдилар ва бу ерда Европа Иттифоқининг юқори даражали расмийлари билан газ бўҳронига барҳам бериш борасида мулоқот бошладилар.\nУчрашув арафасида Европа парламентининг ташқи алоқалар қўмитаси раиси Ясек Сарусц-Волский Украина-Россия ўртасидаги тижорий келишмовчиликдан Европага зиëн етаëтганини яна бир бор таъкидлади.\n- Аввал бошқаданоқ тижорий характерда бўлган бу келишмовчилик¸ ëнилғи хавфсизлиги билан боғлиқ жуда жиддий бўҳронга айланди. Бу можаро аллақачон Европа Иттифоқига аъзо давлатларнинг ярмига таъсир қилди ва бу мамлакатлар ундан зиëн чекмоқда¸ деди Европарламент расмийси.\nАйтилишича¸ Брюсселда Нафтогаз ва гаспром раҳбарлари ўртасида яна алоҳида учрашув бўлиб ўтган¸ аммо ҳозирча томонларнинг бирор келишувга келган-келмагани маълум эмас.\nБрюсселдаги сўзлашувлар билан айни пайтда¸ Европа иттифоқига аъзо давлат ташқи ишлар вазирлари газ бўҳрони ва иттифоқ ëнилғи хавфсизлиги истиқболини муҳокама қилиш мақсадида пайшанба куни Прагага тўпландилар.\n1 январдан бошлаб ЕИ га президентлик қилиш навбатини қабул қилиб олган Чехия ҳам¸ Россия-Украина можаросидан жиддий зиëн кўраëтган давлатлардан бири.


Профессионал бокс оламида супер тўқнашувлар бўлади (Анонс)\nТеглар:Профессионал бокс | Василий Ломаченко | Александр Усик | Қудратилло Абдуқаҳҳаров\nБаҳор ойларида бўладиган жанглар билан танишинг!\nЖорий йилнинг баҳор ойларида жаҳон профессионал бокс олами бизга бир қатор қизиқарли жангларни тақдим этади. Бир нечта юлдузлар ҳам навбатдаги жангларини ўтказишади. Улар орасида чемпионлик камари учун бўладиган тўқнашувларни барча орзиқиб кутаётган бўлса ажаб эмас.\nБиз ушбу жангларни анонс тарзида эътиборингизга ҳавола этамиз.\nМайрис Бриедис (26-1-0-19 KO) – Юниэль Дортикос (24-1-0-22 KO)\nЛатвия пойтахти Рига шаҳрида ташкил этиладиган бокс оқшомининг марказий жангида мезбон Бриедис ҳамда кубалик Дортикос ўзаро тўқнаш келишади.\nОғир вазн тоифасида кечадиган ушбу қарама-қаршилик IBF чемпионлик камари учун бўлади.\nАртур Бетербиев (15-0-0-15 КО) – Фаньлун Мен (16-0-0-10 КО)\nЯрим оғир вазн тоифасида IBF ҳамда WBC чемпионлик титули учун кечадиган жанг Канаданинг Квебек шаҳрида бўлади. Мазкур жангда хитойлик боксчи даъвогар сифатида рингга кўтарилади. Ўз-ўзидан маълумки икки йўналиш чемпиони россиялик чармқўлқоп устаси ҳисобланади.\nДаниэль Дюба (14-0-0-13 КО) - Жой Жойс (10-0-0-9 КО)\nИкки британиялик супероғир вазн тоифасидаги мағлубиятсиз одимлаётган нокаутчи боксчилар ўзаро ҳисоб – китоб қилишади. Мазкур жанг Лондон, О2 аренада бўлиб ўтади.\nДиллиан Уайт (27-1-0-18 KO) – Александр Поветкин (35-2-1-24 KO)\nСупер оғир вазн тоифасидаги ушбу тўқнашув Буюк Британиянинг Манчестер шаҳрида бўлиб ўтади. Ўртага WBC вақтинчалик жаҳон чемпионлик камари тикилган.\nҚудратулло Абдуқаҳҳоров (17-0-0 -9 КО) - Сергей Липинец (16-1-012 КО)\nЯрим ўрта вазн тоифасида мағлубиятсиз одимлаётган ҳамюртимиз россиялик Липинецга қарши IBF йўналишининг вақтинчалик чемпионлик камари учун рингга кўтарилади.\nАлександр Усик (17-0-0-13 КО) -Дерек Чисора (32-9-0-23 КО)\nСупероғир вазн тоифасида ўз жангларини ўтказишни бошлаган украиналик боксчи британиялик хурмача қилиқлари билан донг таратган Чисорага қарши навбатдаги жангини ўтказади. Мазкур қарама-қаршилик Лондонда О2 аренасида ташкил қилинади.\nВасилий Ломаченко (14-1-0-10 КО) – Теофимо Лопес (15-0-0-12 КО)\nЕнгил вазн тоифаси етакчилари WBC, IBF, WBO, WBA чемпионлик камарлари учун жанг қилади. Мазкур супер тўқнашув Нью-Йорк, Мэдисон-сквер-гарденда бўлиб ўтади.\nМайк Тайсон "супер" жанг кўришни хоҳлайди ёхуд у Ломаченкога рақиб топди


ҚҚС қандай ҳисобланади | NORMA.UZ\nЯнги Солиқ кодекси қабул қилиниши билан, 2019 йил 1 январдан обороти 1 млрд сўмдан кўп бўлган барча корхоналар томонидан ҚҚС тўланиши кутилмоқда. Келажакни ўйлаб иш тутадиган тадбиркорлар ҳозирданоқ ходимларини режалаштирилаётган ўзгаришларга тайёрлаш ишларини бошлаб юборишган. Бунда мутахассислар учун махсус ўқув курслари ташкил қилиш орқали «Norma» профессионал ривожланиш маркази ўз ҳиссасини қўшмоқда.\nҚҚСни ҳисоблаш мураккаб бўлган солиқлардан саналади. Унинг жорий қилиниши нафақат бош бухгалтерлар, шу билан бирга молиявий-иқтисодий хизматлар ходимлари, солиқ солиш масалалари бўйича мутахассислар, раҳбарлар ва тадбиркорларнинг касбий фаолиятига дахл қилади. Шу боис молия борасида қарорлар қабул қилувчи корхона ходимларини янгиликларга тайёрлаш муҳим ҳисобланади.\n– Бугунга қадар ҚҚСни амалда ҳисоблаб чиқаришга дуч келган амалиётчи бухгалтерлар кам, айнан шу ҳолат келгусида уларга мураккабликлар туғдириши мумкин, – дейди Марина Игамбердиева. – Сентябрь ойида «Norma» ПРМда курсни тингладим ва бу унчалик мураккаб эмаслигини англадим. Албатта бошланишида бироз қийинчиликлар бўлади, лекин ҳаммаси изга тушиб кетади. Биринчи босқичда хатога йўл қўймаслик учун билимларни мустаҳкамлаб олиш лозим.\nМижозларнинг сўровига кўра «Norma» ПРМ октябрь ойида яна иккита уч кунлик «ҚҚС: нималарга эътибор қаратиш керак» курсини ташкил қилади. Барча хоҳловчилар курсга ёзилиши мумкин.\nТингловчилар учун қулайлик яратиш мақсадида машғулотлар турли вақтларда бошланади. Курсга тушликдан кейин келиши қулай бўлганлар учун ўқув машғулоти 2018 йил 23 октябрда бошланади. Эрталабки машғулотларни афзал кўрадиганлар эса 29 октябрдан 31 октябргача бўлган даврда курсга ёзилишлари мақсадга мувофиқ бўлади.\nКурсларни САР/CIPA халқаро сертификатлари ва DipIFR дипломи соҳиби, солиқ ва бухгалтерия қонунчилиги масалалари бўйича маслаҳатчи Игорь Аипкин ўтказади. У қуйидагилар ҳақида батафсил сўзлаб беради:\nсолиқ тўловчилар ва солиқ солиш объектлари;\nҳисобварақ-фактураларни ҳисобга олиш ва расмийлаштириш тартиби;\nайрим ҳолатларда ҚҚСни ҳисоблашнинг ўзига хос хусусиятлари;\nҳисобга олинадиган ҚҚС суммаси;\nэкспорт ва импортда ҚҚС;\nсолиқни ҳисоблаш, ҳисоб-китобларни тақдим этиш ва солиқни тўлаш тартиби;\nҳисобот даврида ҳисобланган солиқ суммаси ҳисобга олинадиган солиқ суммасидан ортиқ бўлган ҳолатларда бюджет билан ўзаро муносабатлар;\nҚҚС суммасини қайтариш тартиби.\nҲавола бўйича ўтиб, керакли курсни танлаган ҳолда курсга ёзилиш мумкин.


Гулчамбар қўйиш маросимининг ҳуқуқий асоси | Xushnudbek.uz\nГулчамбар қўйиш маросимининг ҳуқуқий асоси\n28.10.2013\tin Savol-javob 2 фикр\nЮртимизда нима кўп, байрамлар кўп. Ўзбек халқига байрамлар ярашиши бежиз эмас аслида. Бугун биз байрам тантаналари чоғида бажарилиши лозим бўлган “Мустақиллик ва эзгулик” монументи пойига расмий гулчамбар қўйиш маросими ҳақида гаплашамиз. Бу ҳолат ҳақида оммавий ахборот воситалари орқали кўп бора ўқиганмиз, ойнайи жаҳон орқали эса гувоҳи бўлганмиз. Хўш, аслида бу маросим қаердан келиб чиққан? Бунинг бирон ҳуқуқий асоси борми ёки шунчаки удумми?\nМазкур мавзу юзасидан сўз очар эканмиз, энг аввало Ўзбекистон Республикаси Президентининг 2006 йил 3 февралдаги “Мустақиллик ва эзгулик монументи тўғрисида”ги ПҚ-275-сонли қарорига мурожаат қилишимиз зарур. Мазкур Қарорга кўра Тошкент шаҳридаги Мустақиллик майдонида бунёд этилган, ўзида Мустақиллик ҳайкали ва Бахтиёр она сиймосини мужассам этган янги монументга Мустақиллик ва эзгулик монументи деб ном берилади.\nАйнан мана шу Қарорда Ўзбекистон Республикасининг умумхалқ байрамлари ҳамда давлат миқёсидаги бошқа тантанали маросимларда Мустақиллик ва эзгулик монументи пойига гулчамбар қўйиш расмий маросими жорий этилган. Унга кўра қуйидаги умумхалқ байрамларида гулчамбар қўйиш расмий маросими ўтказилиши белгиланган:\n– 14 январь – Ватан ҳимоячилари кунида Ўзбекистан Қуролли Кучлари ва ҳуқуқ-тартибот идоралари томонидан гулчамбар қўйилади.\n– 31 август – Мустақиллик кунида Ўзбекистан Республикаси Президенти томонидан гулчамбар қўйилади.\n– 8 декабрь – Конституция кунида Ўзбекистан Республикаси Олий Мажлиси Сенати ва Қонунчилик палатаси ҳамда жамоатчилик вакиллари томонидан гулчамбар қўйилади.\n– 9 май – Хотира ва кадрлаш кунида гулчамбар қўйиш маросими Мотамсаро она ҳайкали пойида белгиланган тартибда амалга оширилади.\nПрезидент қарорига кўра, гулчамбар қўйиш маросимида 90х110 сантиметр ҳажмидаги гулли сават қўйиш тавсия этилган.\nШунингдек, Ўзбекистонга ташриф буюрадиган чет эл давлатлари раҳбарлари, ҳукумат бошлиқлари, хорижий делегациялар вакиллари ва бошқа расмий меҳмонларнинг давлат протоколига киритилган ҳолатларда Мустақиллик ва эзгулик монументи пойига гулчамбар қўйиш маросими ўтказилади. Мазкур маросимнинг тартиби қуйидагича ўтказилади:\nМустақиллик ва эзгулик монументига олиб борадиган зинапоя олдидаги майдончага Юксак мартабали меҳмон номидан гул солинган сават қўйилади.\nМонумент пойига олиб борадиган зинапоянинг икки тарафида фахрий қоровул ротаси аскарлари саф тортади.\n– Юксак мартабали меҳмон Ўзбекистон Республикаси Ҳукумати вакили ҳамроҳлигида Мустақиллик ва эзгулик монументи олдига келади, бу ерда уларни Тошкент шаҳар ҳокими кутиб олади;\n– Тошкент шаҳар ҳокими Юксак мартабали меҳмонни гул солинган сават ёнидаги махсус ажратилган жойни эгаллашга таклиф қилади (1);\n– ҳамроҳлик қилувчи шахслар ва делегация аъзолари Юксак мартабали меҳмоннинг орқа тарафида саф тортади ва маросим давомида ўз жойида туради (2);\n– фахрий қоровул командири «Қоровул!» деб буйруқ берган ҳолда Юксак мартабали меҳмонни қутлайди;\n– фахрий қоровул ротаси аскарлари гул солинган саватни кўтариб, тантанали қадамлар билан Мустақиллик ва эзгулик монументига қараб йўл олади;\n– ҳарбий оркестр тантанали мусиқани ижро этади;\n– Юксак мартабали меҳмон аскарлар ортидан монументга қараб йўл олади;\n– фахрий қоровул гул солинган саватни Мустақиллик ва эзгулик монументи пойига қўяди ва четга ўтади;\n– Юксак мартабали меҳмон гулчамбар олдига келади ва унга боғланган лентани тўғрилаб, енгил бош эгиб, ҳурмат бажо келтиради (3);\n– маросим якунига етганидан сўнг Юксак мартабали меҳмон машина олдига қайтади, Тошкент шаҳар ҳокими билан хайрлашади;\n– Юксак мартабали меҳмоннинг Ўзбекистон Республикаси Ҳукумати вакили ҳамроҳлигида майдондан жўнаб кетиши ташриф дастурига мувофиқ амалга оширилади.\nБу хам узига хос маросим.Унда чет давлат вакилининг мезбон давлатга булган чукур хурмати акс этади.\n11.10.2014 at 13:38\nBu marosim albatta,yaxshi. Lekin marhumlar hurmati shariatda uning haqqiga duo o’qish bilan bajariladi. Duoda xosiyat kop!


Шаҳзода Матчонова: “Хатоларимни тан олишдан қўрқмайман!” - Darakchi\nШаҳзода Матчонова: “Хатоларимни тан олишдан қўрқмайман!”\nШОУ-БИЗНЕС 18.03.2015, 14:00\nКинони катта денгизга қиёслайман. Бу денгизда бутун умр маза қилиб сузиш ва аксинча, чўкиб изсиз кетиш ҳам мумкин. Қорақалпоқ элининг яна бир истеъдодли санъаткори, актриса Шаҳзода МАТЧоНОВА ҳам асли бошқа соҳада таълим олган бўлса-да, санъатга меҳрини берди ва бу соҳада озми-кўпми мавқега эришди. Ижобий ва салбий ролларни маромига етказиб ижро этиш орқали кинода ўз мухлисини топа олди. Фаолияти давомида “юлдузлик чўққиси”, танқидлар ҳамда икки йилик танаффус даврини бошидан ўтказгач, у аслида санъат учун туғилганига амин бўлди. Биз бугун у билан суҳбатлашар эканмиз, унинг ички дунёси ташқисидан-да гўзалроқ эканига амин бўлдик...\n— Сизни яна кўриб турганимиздан хурсандмиз.\n— Таклиф учун ташаккур.\n— Танаффусдан кейин ижодингизни омадли бошлаб олганингизга гувоҳ бўлдик. Ҳатто 2014 йилнинг энг яхши актрисаси номзодлари орасида ҳам сизни кўрдик.\n— Аслида, мени бу номга лойиқ актрисалар қаторига қўшишганидан хурсандман. Аввалги йилларга нисбатан камроқ ижод қилган бўлсам-да, эътиборсиз қолдиришмагани менга янада катта масъулият юклайди. 2015 йилда менга ишонган ва ижодимга ҳурмат билан қараганларнинг ишончини оқлашга чин дилдан ҳаракат қиламан. 2014 йилнинг энг яхши актрисаси номига Асал лойиқ топилганидан жуда хурсанд бўлдим.\n— Айни кунларда қандай ижодий ишлар билан бандсиз?\n— Шу ойнинг сўнгги кунларида Алишер Узоқов режиссёрлигида суратга олинган “Кузда гуллаган дарахт” фильми премьераси бўлиб ўтади. Унда Алишер Узоқов, Раъно Шодиева билан ҳамкорликда роль ижро этганмиз.\n— Актриса Раъно Шодиева билан бу биринчи ҳамкорлигингиз эмас. Шу ўринда “Сароб” фильмидаги ролингиз ҳақида гаплашсак. Тан олиш керакки, илк ўйнаган салбий ролингиз ишонарли чиққан...\n— (Жилмайиб) Томошабинни ишонтира олганимдан хурсандман. Аслида бу ролга узоқ вақт тайёргарлик кўрганман. Ўзбек ва хорижлик ҳамкасбларимнинг ролларини кузатиб, улардан нимадир ўрганишга ҳаракат қилардим. Ишонсангиз, фильмдаги қаҳрамоним ичкилик ичиб, ўзини ўлимга маҳкум қиладиган саҳнасини бир дублда суратга олганмиз. Балки бунга характеримга жуда зид бўлган аёл образига шу қадар киришиб кетганим сабаб бўлгандир. Тасвирга олиш ишларида юракдан, маза қилиб ишлаганман. “Сароб” репертуаримдаги энг севимли фильмларимдан бири.\n— Айни кунларда режиссёр Зулфиқор Мусоқовнинг янги “Новда” фильмида суратга тушдингиз. Ижтимоий тармоққа жойлаштирган суратларингизнинг бирида қолдирган изоҳларингизда бу ҳамкорлик сиз учун жуда муҳимлигини айтгансиз…\n— Аслида ҳам ижодим давомида кутган ва содир бўлган ёқимли воқеалардан бири бу Зулфиқор Мусоқовнинг фильмида суратга тушганим бўлди. Аслида кинога кириб келишимга қайсидир маънода шу режиссёр сабабчи, деб биламан. Айнан Зулфиқор Мусоқов кўп йиллар илгари мени синаш учун кастингга таклиф қилган эди. Етти йил деганда кутган ҳамкорлигим амалга ошди. Илк бор лирик комедия жанрида ўзимни “Новда” фильмида синаб кўрдим. Сценарийни биринчи марта ўқиганимда “Бу қўлимдан келадими” деган саволни ўзимга-ўзим кўп бора бердим. Аммо Зулфиқор Мусоқов актёр билан ишлашни яхши биладиган режиссёр, у бизга катта ёрдам берди.\n— Актёр учун марра нима?\n— Актёр маррага ҳақиқатан ҳам чарчаганда етиб келади, деб ўйлайман. Тўғри, кинодан кетиш жуда қийин. Унинг сеҳри инсонни ипсиз боғлаб қўяди. Аммо актёр ишлашни унутса, ижодкорга эмас, қўғирчоққа айланса, бу жуда катта фожиа ва шу орқали у ўзи билмаган ҳолда сиз айтган марра чизиғини босади. Орадаги икки йиллик танаффусим сабабларидан бири ҳам шу дейишим мумкин.\n— Туғилиб ўсган юртингиз Қорақалпоғистон ҳақида нималар дея оласиз?\n— Инсонлари бағрикенг, меҳрибон. Мен ана шу гўзал ва бетакрор гўшада туғилиб ўсганим билан фахрланаман. Ҳар гал Нукусга борсам, у ердаги ўзгаришларни кўриб, дилим яйрайди.\n— У ердаги сиз учун энг қадрли нарсалар билан таништира оласизми?\n— Албатта! Савицский музейини шак-шубҳасиз бутун дунё яхши танийди, дея оламан. Буни музейга ташриф буюрадиган сайёҳлар сонидан ҳам билиш қийин эмас. Орол денгизи менга жуда қадрли бўлиши билан биргаликда юрагимнинг оғриқли нуқтаси. Денгизнинг қуриши нафақат мен учун, балки бутун сайёрамиз учун аянчли ҳолат. Бундан ташқари, Қорақалпоғистоннинг жуда бой маданий тарихи бор...\n— Кўп китоб ўқишингиздан хабаримиз бор. Айнан қайси жанр сизни кўпроқ қизиқтиради?\n— Адабиёт, китобга бўлган меҳрим ҳаётимда алоҳида ўринга эга. Ҳар қандай ҳолат ва кайфиятимдан қатъи назар китоб ўқийман. Айнан мана шу нарса мени тушкунликдан қутқаради. Алоҳида бир жанрни таъкидлашим қийин. Мен адабиёт дунёсининг шайдосиман. Унинг ҳар бир йўналиши мен учун қадрли ва қизиқарлидир. Ички ҳолатимдан келиб чиқиб замонавий, классик адабиётларни мутолаа қилавераман. Бугунги кунда эса Анна Франкнинг “Мактублардаги кундалик” номли китобини катта қизиқиш билан ўқияпман. Ёзувчи ўз китобида иккинчи жаҳон уруши пайтида ертўлада оиласи билан қандай жон сақлаганини батафсил ёзган.\n— Китобдан ўрганган ҳаётий ҳақиқатларингиз борми?\n— Ҳар бир китобдан заррача бўлса-да ҳаёт сабоқларига эга бўламан. Аслида биз ҳаётда фожиа, деб қараган нарсалар арзимас, эътиборсиз экан. Севиш, қадрлаш, бир-бирини тушуниб яшаш каби хислатлар дунёни сақлаб турганини китобдан ўргандим.\n— Китобдаги қайси қаҳрамон сиз учун идеал бўла олади?\n— Китобларда ҳам бутунлай идеал қаҳрамон йўқ. Ҳамманинг яхши ва ёмон томонлари бўлади. Аммо китоблардаги яхшиликни ўзига сингдирган қаҳрамонлардан ўзим учун маълум бир хулоса чиқариб яшашга ҳаракат қиламан.\n— Ҳақиқатни тан олиш сиз учун қийинми?\n— Ҳақиқат ҳар доим ҳам бутунлай ҳақиқатлигича қолиши қийин. Нимадир мен учун чин ҳақиқат бўлса, бошқаларга бу аксинча. Мен ҳақиқатпарварман. Агар бирор-бир вазиятда мен адашаётган бўлсам, буни тан олишдан қўрқмайман. Кечирим сўраш ҳам менга малол эмас. Менимча, инсон шундай шаклланиши керак.\n— Қайси одатингиздан воз кечган бўлардингиз...\n— Биласизми, қалбим жуда нозик. Баъзан арзимаган нарсани ҳам юрагимга яқин олиб, ўзимни қийнаб қўяман. Шу билан биргаликда дангасалигим ҳам бор. Уйқуни яхши кўраман. Агар шу салбий одатларимни йўқота олсам, ўзимга фойда қилган бўлардим.\n— Йигирма, ўттиз йилдан сўнг ўзингизни санъатда кўра оласизми?\n— Албатта (кулади). Яхши ният — ярим давлат.\n— Вақт ўтиб сизга талаб камайишидан қўрқмайсизми?\n— Менга бўлган талабнинг камайиши муҳим эмас десам, биринчи ўринда ўзимни алдаган бўламан. Ҳар бир ижодкор каби мен учун ҳам доимо ижод оламида бўлиш, таклифлар қуршовида қолиш муҳим.